pli: pesalānaṁ bhikkhūnaṁ phāsuvihārāya, ‘mā pāpicchā pakkhaṁ nissāya saṅghaṁ bhindeyyun’ti;


layer: root

title_pli: Theravāda Vinayapiṭaka Cūḷavagga

pli: kulānuddayāya ca.


pli: Gaṇabhojane yathādhammo kāretabbo”ti.


pli: Atha kho devadatto yena kokāliko kaṭamodakatissako khaṇḍadeviyā putto samuddadatto tenupasaṅkami, upasaṅkamitvā kokālikaṁ kaṭamodakatissakaṁ khaṇḍadeviyā puttaṁ samuddadattaṁ etadavoca—


pli: “etha, mayaṁ, āvuso, samaṇassa gotamassa saṅghabhedaṁ karissāma cakkabhedan”ti.


pli: Evaṁ vutte, kokāliko devadattaṁ etadavoca—


pli: “samaṇo kho, āvuso, gotamo mahiddhiko mahānubhāvo.


pli: Kathaṁ mayaṁ samaṇassa gotamassa saṅghabhedaṁ karissāma cakkabhedan”ti?


pli: “Etha, mayaṁ, āvuso, samaṇaṁ gotamaṁ upasaṅkamitvā pañca vatthūni yācissāma—


pli: ‘bhagavā, bhante, anekapariyāyena appicchassa santuṭṭhassa sallekhassa dhutassa pāsādikassa apacayassa vīriyārambhassa vaṇṇavādī.


pli: Imāni, bhante, pañca vatthūni anekapariyāyena appicchatāya santuṭṭhiyā sallekhāya dhutatāya pāsādikatāya apacayāya vīriyārambhāya saṁvattanti.


pli: Sādhu, bhante, bhikkhū yāvajīvaṁ āraññikā assu; yo gāmantaṁ osareyya, vajjaṁ naṁ phuseyya.


pli: Yāvajīvaṁ piṇḍapātikā assu; yo nimantanaṁ sādiyeyya, vajjaṁ naṁ phuseyya.


pli: Yāvajīvaṁ paṁsukūlikā assu; yo gahapaticīvaraṁ sādiyeyya, vajjaṁ naṁ phuseyya.


pli: Yāvajīvaṁ rukkhamūlikā assu; yo channaṁ upagaccheyya, vajjaṁ naṁ phuseyya.


pli: Yāvajīvaṁ macchamaṁsaṁ na khādeyyuṁ; yo macchamaṁsaṁ khādeyya, vajjaṁ naṁ phuseyyā’ti.


pli: Imāni pañca vatthūni samaṇo gotamo nānujānissati.


pli: Te mayaṁ imehi pañcahi vatthūhi janaṁ saññāpessāmā”ti.


pli: “Sakkā kho, āvuso, imehi pañcahi vatthūhi samaṇassa gotamassa saṅghabhedo kātuṁ cakkabhedo.


pli: Lūkhappasannā hi, āvuso, manussā”ti.


pli: Atha kho devadatto sapariso yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho devadatto bhagavantaṁ etadavoca—


pli: “bhagavā, bhante, anekapariyāyena appicchassa santuṭṭhassa sallekhassa dhutassa pāsādikassa apacayassa vīriyārambhassa vaṇṇavādī.


pli: Yāvajīvaṁ macchamaṁsaṁ na khādeyyuṁ; yo macchamaṁsaṁ khādeyya, vajjaṁ naṁ phuseyyā”ti.


pli: “Alaṁ, devadatta.


pli: Yo icchati, āraññiko hotu; yo icchati, gāmante viharatu.


pli: Yo icchati, piṇḍapātiko hotu; yo icchati, nimantanaṁ sādiyatu.


pli: Yo icchati, paṁsukūliko hotu; yo icchati, gahapaticīvaraṁ sādiyatu.


pli: Aṭṭhamāse kho mayā, devadatta, rukkhamūlasenāsanaṁ anuññātaṁ;


pli: tikoṭiparisuddhaṁ macchamaṁsaṁ—


pli: adiṭṭhaṁ, assutaṁ, aparisaṅkitan”ti.


pli: Atha kho devadatto—


pli: “na bhagavā imāni pañca vatthūni anujānātī”ti—


pli: haṭṭho udaggo sapariso uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho devadatto sapariso rājagahaṁ pavisitvā pañcahi vatthūhi janaṁ saññāpesi—


pli: “mayaṁ, āvuso, samaṇaṁ gotamaṁ upasaṅkamitvā pañca vatthūni yācimhā—


pli: ‘bhagavā, bhante, anekapariyāyena appicchassa …pe…


pli: vīriyārambhassa vaṇṇavādī.


pli: Imāni, bhante, pañca vatthūni anekapariyāyena appicchatāya …pe…


pli: vīriyārambhāya saṁvattanti.


pli: Sādhu, bhante, bhikkhū yāvajīvaṁ āraññikā assu; yo gāmantaṁ osareyya, vajjaṁ naṁ phuseyya …pe…


pli: yāvajīvaṁ macchamaṁsaṁ na khādeyyuṁ; yo macchamaṁsaṁ khādeyya, vajjaṁ naṁ phuseyyā’ti.


pli: Imāni pañca vatthūni samaṇo gotamo nānujānāti.


pli: Te mayaṁ imehi pañcahi vatthūhi samādāya vattāmā”ti.


pli: Tattha ye te manussā assaddhā appasannā dubbuddhino, te evamāhaṁsu—


pli: “ime kho samaṇā sakyaputtiyā dhutā sallekhavuttino.


pli: Samaṇo pana gotamo bāhulliko bāhullāya cetetī”ti.


pli: Ye pana te manussā saddhā pasannā paṇḍitā byattā buddhimanto, te ujjhāyanti khiyyanti vipācenti—


pli: “kathañhi nāma devadatto bhagavato saṅghabhedāya parakkamissati cakkabhedāyā”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma devadatto saṅghabhedāya parakkamissati cakkabhedāyā”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira tvaṁ, devadatta, saṅghabhedāya parakkamasi cakkabhedāyā”ti?


pli: “Saccaṁ, bhagavā”ti.


pli: “Alaṁ, devadatta.


pli: Mā te rucci saṅghabhedo.


pli: Garuko kho, devadatta, saṅghabhedo.


pli: Yo kho, devadatta, samaggaṁ saṅghaṁ bhindati, kappaṭṭhikaṁ kibbisaṁ pasavati, kappaṁ nirayamhi paccati.


pli: Yo ca kho, devadatta, bhinnaṁ saṅghaṁ samaggaṁ karoti, brahmaṁ puññaṁ pasavati, kappaṁ saggamhi modati.


pli: Alaṁ, devadatta.


pli: Garuko kho, devadatta, saṅghabhedo”ti.


pli: Atha kho āyasmā ānando pubbaṇhasamayaṁ nivāsetvā pattacīvaramādāya rājagahaṁ piṇḍāya pāvisi.


pli: Addasā kho devadatto āyasmantaṁ ānandaṁ rājagahe piṇḍāya carantaṁ.


pli: Disvāna yenāyasmā ānando tenupasaṅkami, upasaṅkamitvā āyasmantaṁ ānandaṁ etadavoca—


pli: “ajjataggedānāhaṁ, āvuso ānanda, aññatreva bhagavatā, aññatreva bhikkhusaṅghā, uposathaṁ karissāmi saṅghakammaṁ karissāmī”ti.


pli: Atha kho āyasmā ānando rājagahe piṇḍāya caritvā pacchābhattaṁ piṇḍapātapaṭikkanto yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho āyasmā ānando bhagavantaṁ etadavoca—


pli: “idhāhaṁ, bhante, pubbaṇhasamayaṁ nivāsetvā pattacīvaramādāya rājagahaṁ piṇḍāya pāvisiṁ.


pli: Addasā kho maṁ, bhante, devadatto rājagahe piṇḍāya carantaṁ.


pli: Disvāna yenāhaṁ tenupasaṅkami, upasaṅkamitvā maṁ etadavoca—


pli: ‘ajjataggedānāhaṁ, āvuso ānanda, aññatreva bhagavatā, aññatreva bhikkhusaṅghā, uposathaṁ karissāmi saṅghakammaṁ karissāmī’ti.


pli: Ajjatagge, bhante, devadatto saṅghaṁ bhindissatī”ti.


pli: Atha kho bhagavā etamatthaṁ viditvā tāyaṁ velāyaṁ imaṁ udānaṁ udānesi—


pli: “Sukaraṁ sādhunā sādhuṁ,


pli: Sādhuṁ pāpena dukkaraṁ;


pli: Pāpaṁ pāpena sukaraṁ,


pli: Pāpamariyehi dukkaran”ti.


pli: Dutiyabhāṇavāro niṭṭhito.


pli: 3.1. Saṅghabhedakathā


pli: Atha kho devadatto tadahuposathe uṭṭhāyāsanā salākaṁ gāhesi—


pli: “mayaṁ, āvuso, samaṇaṁ gotamaṁ upasaṅkamitvā pañca vatthūni yācimhā—


pli: ‘bhagavā, bhante, anekapariyāyena appicchassa …pe…


pli: vīriyārambhassa vaṇṇavādī.


pli: Imāni, bhante, pañca vatthūni anekapariyāyena appicchatāya …pe…


pli: vīriyārambhāya saṁvattanti.


pli: Sādhu, bhante, bhikkhū yāvajīvaṁ āraññikā assu; yo gāmantaṁ osareyya, vajjaṁ naṁ phuseyya …pe…


pli: yāvajīvaṁ macchamaṁsaṁ na khādeyyuṁ; yo macchamaṁsaṁ khādeyya, vajjaṁ naṁ phuseyyā’ti.


pli: Imāni pañca vatthūni samaṇo gotamo nānujānāti.


pli: Te mayaṁ imehi pañcahi vatthūhi samādāya vattāma.


pli: Yassāyasmato imāni pañca vatthūni khamanti, so salākaṁ gaṇhātū”ti.


pli: Tena kho pana samayena vesālikā vajjiputtakā pañcamattāni bhikkhusatāni navakā ceva honti appakataññuno ca.


pli: Te—“ayaṁ dhammo, ayaṁ vinayo, idaṁ satthusāsanan”ti salākaṁ gaṇhiṁsu.


pli: Atha kho devadatto saṅghaṁ bhinditvā pañcamattāni bhikkhusatāni ādāya yena gayāsīsaṁ tena pakkāmi.


pli: Atha kho sāriputtamoggallānā yena bhagavā tenupasaṅkamiṁsu, upasaṅkamitvā bhagavantaṁ abhivādetvā ekamantaṁ nisīdiṁsu.


pli: Ekamantaṁ nisinno kho āyasmā sāriputto bhagavantaṁ etadavoca—


pli: “devadatto, bhante, saṅghaṁ bhinditvā pañcamattāni bhikkhusatāni ādāya yena gayāsīsaṁ tena pakkanto”ti.


pli: “Na hi nāma tumhākaṁ, sāriputtā, tesu navakesu bhikkhūsu kāruññampi bhavissati?


pli: Gacchatha tumhe, sāriputtā, purā te bhikkhū anayabyasanaṁ āpajjantī”ti.


pli: “Evaṁ, bhante”ti kho sāriputtamoggallānā bhagavato paṭissutvā uṭṭhāyāsanā bhagavantaṁ abhivādetvā padakkhiṇaṁ katvā yena gayāsīsaṁ tenupasaṅkamiṁsu.


pli: Tena kho pana samayena aññataro bhikkhu bhagavato avidūre rodamāno ṭhito hoti.


pli: Atha kho bhagavā taṁ bhikkhuṁ etadavoca—


pli: “kissa tvaṁ, bhikkhu, rodasī”ti?


pli: “Yepi te, bhante, bhagavato aggasāvakā sāriputtamoggallānā tepi devadattassa santike gacchanti devadattassa dhammaṁ rocentā”ti.


pli: “Aṭṭhānametaṁ, bhikkhu, anavakāso, yaṁ sāriputtamoggallānā devadattassa dhammaṁ roceyyuṁ, api ca te gatā bhikkhūnaṁ saññattiyā”ti.


pli: Tena kho pana samayena devadatto mahatiyā parisāya parivuto dhammaṁ desento nisinno hoti.


pli: Addasā kho devadatto sāriputtamoggallāne dūratova āgacchante.


pli: Disvāna bhikkhū āmantesi—


pli: “passatha, bhikkhave, yāva svākkhāto mayā dhammo, yepi te samaṇassa gotamassa aggasāvakā sāriputtamoggallānā tepi mama santike āgacchanti.


pli: Mama dhammaṁ rocentā”ti.


pli: Evaṁ vutte, kokāliko devadattaṁ etadavoca—


pli: “mā, āvuso devadatta, sāriputtamoggallāne vissasi.


pli: Pāpicchā sāriputtamoggallānā, pāpikānaṁ icchānaṁ vasaṁ gatā”ti.


pli: “Alaṁ, āvuso.


pli: Svāgataṁ tesaṁ yato me dhammaṁ rocentī”ti.


pli: Atha kho devadatto āyasmantaṁ sāriputtaṁ upaḍḍhāsanena nimantesi—


pli: “ehāvuso sāriputta, idha nisīdāhī”ti.


pli: “Alaṁ, āvuso”ti kho āyasmā sāriputto aññataraṁ āsanaṁ gahetvā ekamantaṁ nisīdi.


pli: Āyasmāpi kho mahāmoggallāno aññataraṁ āsanaṁ gahetvā ekamantaṁ nisīdi.


pli: Atha kho devadatto bahudeva rattiṁ bhikkhū dhammiyā kathāya sandassetvā samādapetvā samuttejetvā sampahaṁsetvā āyasmantaṁ sāriputtaṁ ajjhesi—


pli: “vigatathinamiddho kho, āvuso sāriputta, bhikkhusaṅgho.


pli: Paṭibhātu taṁ, āvuso sāriputta, bhikkhūnaṁ dhammī kathā, piṭṭhi me āgilāyati, tamahaṁ āyamissāmī”ti.


pli: “Evamāvuso”ti kho āyasmā sāriputto devadattassa paccassosi.


pli: Atha kho devadatto catugguṇaṁ saṅghāṭiṁ paññapetvā dakkhiṇena passena seyyaṁ kappesi.


pli: Tassa kilamantassa muṭṭhassatissa asampajānassa muhuttakeneva niddā okkami.


pli: Atha kho āyasmā sāriputto ādesanāpāṭihāriyānusāsaniyā bhikkhū dhammiyā kathāya ovadi anusāsi.


pli: Āyasmā mahāmoggallāno iddhipāṭihāriyānusāsaniyā bhikkhū dhammiyā kathāya ovadi anusāsi.


pli: Atha kho tesaṁ bhikkhūnaṁ āyasmatā sāriputtena ādesanāpāṭihāriyānusāsaniyā āyasmatā ca mahāmoggallānena iddhipāṭihāriyānusāsaniyā ovadiyamānānaṁ anusāsiyamānānaṁ virajaṁ vītamalaṁ dhammacakkhuṁ udapādi—


pli: “yaṁ kiñci samudayadhammaṁ sabbaṁ taṁ nirodhadhamman”ti.


pli: Atha kho āyasmā sāriputto bhikkhū āmantesi—


pli: “gacchāma mayaṁ, āvuso, bhagavato santike.


pli: Yo tassa bhagavato dhammaṁ rocesi so āgacchatū”ti.


pli: Atha kho sāriputtamoggallānā tāni pañcabhikkhusatāni ādāya yena veḷuvanaṁ tenupasaṅkamiṁsu.


pli: Atha kho kokāliko devadattaṁ uṭṭhāpesi—


pli: “uṭṭhehi, āvuso devadatta, nītā te bhikkhū sāriputtamoggallānehi.


pli: Nanu tvaṁ, āvuso devadatta, mayā vutto—


pli: ‘mā, āvuso devadatta, sāriputtamoggallāne vissāsi.


pli: Pāpicchā sāriputtamoggallānā, pāpikānaṁ icchānaṁ vasaṁ gatā’”ti?


pli: Atha kho devadattassa tattheva uṇhaṁ lohitaṁ mukhato uggañchi.


pli: Atha kho sāriputtamoggallānā yena bhagavā tenupasaṅkamiṁsu, upasaṅkamitvā bhagavantaṁ abhivādetvā ekamantaṁ nisīdisuṁ.


pli: Ekamantaṁ nisinno kho āyasmā sāriputto bhagavantaṁ etadavoca—


pli: “sādhu, bhante, bhedakānuvattakā bhikkhū puna upasampajjeyyun”ti.


pli: “Alaṁ, sāriputta.


pli: Mā te rucci bhedakānuvattakānaṁ bhikkhūnaṁ puna upasampadā.


pli: Tena hi tvaṁ, sāriputta, bhedakānuvattake bhikkhū thullaccayaṁ desāpehi.


pli: Kathaṁ pana te, sāriputta, devadatto paṭipajjī”ti?


pli: “Yatheva, bhante, bhagavā bahudeva rattiṁ bhikkhū dhammiyā kathāya sandassetvā samādapetvā samuttejetvā sampahaṁsetvā maṁ ajjhesati—


pli: ‘vigatathinamiddho kho, sāriputta, bhikkhusaṅgho;


pli: paṭibhātu taṁ, sāriputta, bhikkhūnaṁ dhammī kathā, piṭṭhi me āgilāyati, tamahaṁ āyamissāmī’ti.


pli: Evameva kho, bhante, devadatto paṭipajjī”ti.


pli: Atha kho bhagavā bhikkhū āmantesi—


pli: “bhūtapubbaṁ, bhikkhave, araññāyatane mahāsarasī.


pli: Taṁ nāgā upanissāya vihariṁsu.


pli: Te taṁ sarasiṁ ogāhetvā, soṇḍāya bhisamuḷālaṁ abbuhitvā, suvikkhālitaṁ vikkhāletvā, akaddamaṁ saṅkhāditvā ajjhoharanti.


pli: Tesaṁ taṁ vaṇṇāya ceva hoti, balāya ca.


pli: Na ca tatonidānaṁ maraṇaṁ vā nigacchanti, maraṇamattaṁ vā dukkhaṁ.


pli: Tesaṁyeva kho pana, bhikkhave, mahānāgānaṁ anusikkhamānā taruṇā bhiṅkacchāpā.


pli: Te taṁ sarasiṁ ogāhetvā, soṇḍāya bhisamuḷālaṁ abbuhitvā, na suvikkhālitaṁ vikkhāletvā, sakaddamaṁ saṅkhāditvā, ajjhoharanti.


pli: Tesaṁ taṁ neva vaṇṇāya hoti, na balāya.


pli: Tatonidānañca maraṇaṁ vā nigacchanti, maraṇamattaṁ vā dukkhaṁ.


pli: Evameva kho, bhikkhave, devadatto mamānukrubbaṁ kapaṇo marissatīti.


pli: Mahāvarāhassa mahiṁ vikrubbato,


pli: Bhisaṁ ghasānassa nadīsu jaggato;


pli: Bhiṅkova paṅkaṁ abhibhakkhayitvā,


pli: Mamānukrubbaṁ kapaṇo marissatīti.


pli: Aṭṭhahi, bhikkhave, aṅgehi samannāgato bhikkhu dūteyyaṁ gantumarahati.


pli: Katamehi aṭṭhahi?


pli: Idha, bhikkhave, bhikkhu sotā ca hoti, sāvetā ca, uggahetā ca, dhāretā ca, viññātā ca, viññāpetā ca, kusalo ca sahitāsahitassa, no ca kalahakārako—


pli: imehi kho, bhikkhave, aṭṭhahaṅgehi samannāgato bhikkhu dūteyyaṁ gantumarahati.


pli: Aṭṭhahi, bhikkhave, aṅgehi samannāgato sāriputto dūteyyaṁ gantumarahati.


pli: Idha, bhikkhave, sāriputto sotā ca hoti, sāvetā ca, uggahetā ca, dhāretā ca, viññātā ca, viññāpetā ca, kusalo ca sahitāsahitassa, no ca kalahakārako—


pli: imehi kho, bhikkhave, aṭṭhahaṅgehi samannāgato sāriputto dūteyyaṁ gantumarahatīti.


pli: Yo ve na byathati patvā,


pli: parisaṁ uggavādiniṁ;


pli: Na ca hāpeti vacanaṁ,


pli: na ca chādeti sāsanaṁ.


pli: Asandiddho ca akkhāti,


pli: Pucchito ca na kuppati;


pli: Sa ve tādisako bhikkhu,


pli: Dūteyyaṁ gantumarahatīti.


pli: Aṭṭhahi, bhikkhave, asaddhammehi abhibhūto pariyādinnacitto devadatto āpāyiko nerayiko kappaṭṭho atekiccho.


pli: Lābhena, bhikkhave, abhibhūto pariyādinnacitto devadatto āpāyiko nerayiko kappaṭṭho atekiccho;


pli: alābhena, bhikkhave …pe…


pli: yasena, bhikkhave …pe…


pli: ayasena, bhikkhave …pe…


pli: sakkārena, bhikkhave …pe…


pli: asakkārena, bhikkhave …pe…


pli: pāpicchatāya, bhikkhave …pe…


pli: pāpamittatāya bhikkhave, abhibhūto pariyādinnacitto devadatto āpāyiko nerayiko kappaṭṭho atekiccho—


pli: imehi kho, bhikkhave, aṭṭhahi asaddhammehi abhibhūto pariyādinnacitto devadatto āpāyiko nerayiko kappaṭṭho atekiccho.


pli: Sādhu, bhikkhave, bhikkhu uppannaṁ lābhaṁ abhibhuyya abhibhuyya vihareyya, uppannaṁ alābhaṁ …pe…


pli: uppannaṁ yasaṁ …


pli: uppannaṁ ayasaṁ …


pli: uppannaṁ sakkāraṁ …


pli: uppannaṁ asakkāraṁ …


pli: uppannaṁ pāpicchataṁ …


pli: uppannaṁ pāpamittataṁ abhibhuyya abhibhuyya vihareyya.


pli: Kathañca, bhikkhave, bhikkhu atthavasaṁ paṭicca uppannaṁ lābhaṁ abhibhuyya abhibhuyya vihareyya, uppannaṁ alābhaṁ …pe…


pli: uppannaṁ pāpamittataṁ abhibhuyya abhibhuyya vihareyya?


pli: Yaṁ hissa, bhikkhave, uppannaṁ lābhaṁ anabhibhuyya viharato uppajjeyyuṁ āsavā vighātapariḷāhā, uppannaṁ lābhaṁ abhibhuyya abhibhuyya viharato evaṁsate āsavā vighātapariḷāhā na honti.


pli: Yaṁ hissa, bhikkhave, uppannaṁ alābhaṁ …pe…


pli: uppannaṁ pāpamittataṁ anabhibhuyya viharato uppajjeyyuṁ āsavā vighātapariḷāhā, uppannaṁ pāpamittataṁ abhibhuyya abhibhuyya viharato evaṁsate āsavā vighātapariḷāhā na honti.


pli: Idaṁ kho, bhikkhave, atthavasaṁ paṭicca uppannaṁ lābhaṁ abhibhuyya abhibhuyya vihareyya, uppannaṁ alābhaṁ …pe…


pli: Tasmātiha, bhikkhave, uppannaṁ lābhaṁ abhibhuyya abhibhuyya viharissāma, uppannaṁ alābhaṁ …pe…


pli: uppannaṁ pāpamittataṁ abhibhuyya abhibhuyya viharissāmāti;


pli: evañhi vo, bhikkhave, sikkhitabbanti.


pli: Tīhi, bhikkhave, asaddhammehi abhibhūto pariyādinnacitto devadatto āpāyiko nerayiko kappaṭṭho atekiccho.


pli: Katamehi tīhi?


pli: Pāpicchatā, pāpamittatā, oramattakena visesādhigamena antarā vosānaṁ āpādi—


pli: imehi kho, bhikkhave, tīhi asaddhammehi abhibhūto pariyādinnacitto devadatto āpāyiko nerayiko kappaṭṭho atekicchoti.


pli: Mā jātu koci lokasmiṁ,


pli: pāpiccho udapajjatha;


pli: Tadamināpi jānātha,


pli: pāpicchānaṁ yathāgati.


pli: Paṇḍitoti samaññāto,


pli: bhāvitattoti sammato;


pli: Jalaṁva yasasā aṭṭhā,


pli: devadattoti me sutaṁ.


pli: So pamādaṁ anuciṇṇo,


pli: āsajja naṁ tathāgataṁ;


pli: Avīcinirayaṁ patto,


pli: catudvāraṁ bhayānakaṁ.


pli: Aduṭṭhassa hi yo dubbhe,


pli: pāpakammaṁ akrubbato;


pli: Tameva pāpaṁ phusati,


pli: duṭṭhacittaṁ anādaraṁ.


pli: Samuddaṁ visakumbhena,


pli: yo maññeyya padūsituṁ;


pli: Na so tena padūseyya,


pli: bhesmā hi udadhī mahā.


pli: Evameva tathāgataṁ,


pli: yo vādenupahiṁsati;


pli: Samaggataṁ santacittaṁ,


pli: vādo tamhi na rūhati.


pli: Tādisaṁ mittaṁ krubbetha,


pli: tañca sevetha paṇḍito;


pli: Yassa maggānugo bhikkhu,


pli: khayaṁ dukkhassa pāpuṇe”ti.


pli: 3.2. Upālipañhā


pli: Atha kho āyasmā upāli yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho āyasmā upāli bhagavantaṁ etadavoca—


pli: “saṅgharāji saṅgharājīti, bhante, vuccati.


pli: Kittāvatā nu kho, bhante, saṅgharāji hoti, no ca saṅghabhedo?


pli: Kittāvatā ca pana saṅgharāji ceva hoti saṅghabhedo cā”ti?


pli: “Ekato, upāli, eko hoti, ekato dve, catuttho anussāveti, salākaṁ gāheti—


pli: ‘ayaṁ dhammo, ayaṁ vinayo, idaṁ satthusāsanaṁ, imaṁ gaṇhatha, imaṁ rocethā’ti.


pli: Evampi kho, upāli, saṅgharāji hoti, no ca saṅghabhedo.


pli: Ekato, upāli, dve honti, ekato dve, pañcamo anussāveti, salākaṁ gāheti—


pli: Ekato, upāli, dve honti, ekato tayo, chaṭṭho anussāveti, salākaṁ gāheti—


pli: Ekato, upāli, tayo honti, ekato tayo, sattamo anussāveti, salākaṁ gāheti—


pli: Ekato, upāli, tayo honti, ekato cattāro, aṭṭhamo anussāveti, salākaṁ gāheti—


pli: Ekato, upāli, cattāro honti, ekato cattāro, navamo anussāveti, salākaṁ gāheti—


pli: Evaṁ kho, upāli, saṅgharāji ceva hoti saṅghabhedo ca.


pli: Navannaṁ vā, upāli, atirekanavannaṁ vā saṅgharāji ceva hoti saṅghabhedo ca.


pli: Na kho, upāli, bhikkhunī saṅghaṁ bhindati, api ca bhedāya parakkamati, na sikkhamānā saṅghaṁ bhindati …pe…


pli: na sāmaṇero saṅghaṁ bhindati, na sāmaṇerī saṅghaṁ bhindati, na upāsako saṅghaṁ bhindati, na upāsikā saṅghaṁ bhindati, api ca bhedāya parakkamati.


pli: Bhikkhu kho, upāli, pakatatto, samānasaṁvāsako, samānasīmāyaṁ ṭhito, saṅghaṁ bhindatī”ti.


pli: “Saṅghabhedo saṅghabhedoti, bhante, vuccati.


pli: Kittāvatā nu kho, bhante, saṅgho bhinno hotī”ti?


pli: “Idhupāli, bhikkhū adhammaṁ dhammoti dīpenti.


pli: Dhammaṁ adhammoti dīpenti.


pli: Avinayaṁ vinayoti dīpenti.


pli: Vinayaṁ avinayoti dīpenti.


pli: Abhāsitaṁ alapitaṁ tathāgatena bhāsitaṁ lapitaṁ tathāgatenāti dīpenti.


pli: Bhāsitaṁ lapitaṁ tathāgatena abhāsitaṁ alapitaṁ tathāgatenāti dīpenti.


pli: Anāciṇṇaṁ tathāgatena āciṇṇaṁ tathāgatenāti dīpenti.


pli: Āciṇṇaṁ tathāgatena anāciṇṇaṁ tathāgatenāti dīpenti.


pli: Apaññattaṁ tathāgatena paññattaṁ tathāgatenāti dīpenti.


pli: Paññattaṁ tathāgatena apaññattaṁ tathāgatenāti dīpenti.


pli: Anāpattiṁ āpattīti dīpenti.


pli: Āpattiṁ anāpattīti dīpenti.


pli: Lahukaṁ āpattiṁ garukā āpattīti dīpenti.


pli: Garukaṁ āpattiṁ lahukā āpattīti dīpenti.


pli: Sāvasesaṁ āpattiṁ anavasesā āpattīti dīpenti.


pli: Anavasesaṁ āpattiṁ sāvasesā āpattīti dīpenti.


pli: Duṭṭhullaṁ āpattiṁ aduṭṭhullā āpattīti dīpenti.


pli: Aduṭṭhullaṁ āpattiṁ duṭṭhullā āpattīti dīpenti.


pli: Te imehi aṭṭhārasahi vatthūhi apakassanti, avapakassanti, āveniṁ uposathaṁ karonti, āveniṁ pavāraṇaṁ karonti, āveniṁ saṅghakammaṁ karonti.


pli: Ettāvatā kho, upāli, saṅgho bhinno hotī”ti.


pli: “Saṅghasāmaggī saṅghasāmaggīti, bhante, vuccati.


pli: Kittāvatā nu kho, bhante, saṅgho samaggo hotī”ti?


pli: “Idhupāli, bhikkhū adhammaṁ adhammoti dīpenti.


pli: Dhammaṁ dhammoti dīpenti.


pli: Avinayaṁ avinayoti dīpenti.


pli: Vinayaṁ vinayoti dīpenti.


pli: Abhāsitaṁ alapitaṁ tathāgatena abhāsitaṁ alapitaṁ tathāgatenāti dīpenti.


pli: Bhāsitaṁ lapitaṁ tathāgatena bhāsitaṁ lapitaṁ tathāgatenāti dīpenti.


pli: Anāciṇṇaṁ tathāgatena anāciṇṇaṁ tathāgatenāti dīpenti.


pli: Āciṇṇaṁ tathāgatena āciṇṇaṁ tathāgatenāti dīpenti.


pli: Apaññattaṁ tathāgatena apaññattaṁ tathāgatenāti dīpenti.


pli: Paññattaṁ tathāgatena paññattaṁ tathāgatenāti dīpenti.


pli: Anāpattiṁ anāpattīti dīpenti.


pli: Āpattiṁ āpattīti dīpenti.


pli: Lahukaṁ āpattiṁ lahukā āpattīti dīpenti.


pli: Garukaṁ āpattiṁ garukā āpattīti dīpenti.


pli: Sāvasesaṁ āpattiṁ sāvasesā āpattīti dīpenti.


pli: Anavasesaṁ āpattiṁ anavasesā āpattīti dīpenti.


pli: Duṭṭhullaṁ āpattiṁ duṭṭhullā āpattīti dīpenti.


pli: Aduṭṭhullaṁ āpattiṁ aduṭṭhullā āpattīti dīpenti.


pli: Te imehi aṭṭhārasahi vatthūhi na apakassanti, na avapakassanti, na āveniṁ uposathaṁ karonti, na āveniṁ pavāraṇaṁ karonti, na āveniṁ saṅghakammaṁ karonti.


pli: Ettāvatā kho, upāli, saṅgho samaggo hotī”ti.


pli: “Samaggaṁ pana, bhante, saṅghaṁ bhinditvā kiṁ so pasavatī”ti?


pli: “Samaggaṁ kho, upāli, saṅghaṁ bhinditvā kappaṭṭhikaṁ kibbisaṁ pasavati, kappaṁ nirayamhi paccatīti.


pli: Āpāyiko nerayiko,


pli: Kappaṭṭho saṅghabhedako;


pli: Vaggarato adhammaṭṭho,


pli: Yogakkhemā padhaṁsati;


pli: Saṅghaṁ samaggaṁ bhinditvā,


pli: Kappaṁ nirayamhi paccatī”ti.


pli: “Bhinnaṁ pana, bhante, saṅghaṁ samaggaṁ katvā kiṁ so pasavatī”ti?


pli: “Bhinnaṁ kho, upāli, saṅghaṁ samaggaṁ katvā brahmaṁ puññaṁ pasavati, kappaṁ saggamhi modatīti.


pli: Sukhā saṅghassa sāmaggī,


pli: samaggānañca anuggaho;


pli: Samaggarato dhammaṭṭho,


pli: yogakkhemā na dhaṁsati;


pli: Saṅghaṁ samaggaṁ katvāna,


pli: kappaṁ saggamhi modatī”ti.


pli: “Siyā nu kho, bhante, saṅghabhedako āpāyiko, nerayiko, kappaṭṭho, atekiccho”ti?


pli: “Siyā, upāli, saṅghabhedako āpāyiko, nerayiko, kappaṭṭho, atekiccho”ti.


pli: “Siyā pana, bhante, saṅghabhedako na āpāyiko, na nerayiko, na kappaṭṭho, na atekiccho”ti?


pli: “Siyā, upāli, saṅghabhedako na āpāyiko, na nerayiko, na kappaṭṭho, na atekiccho”ti.


pli: “Katamo pana, bhante, saṅghabhedako āpāyiko, nerayiko, kappaṭṭho, atekiccho”ti?


pli: “Idhupāli, bhikkhu adhammaṁ dhammoti dīpeti.


pli: Tasmiṁ adhammadiṭṭhi, bhede adhammadiṭṭhi, vinidhāya diṭṭhiṁ, vinidhāya khantiṁ, vinidhāya ruciṁ, vinidhāya bhāvaṁ, anussāveti, salākaṁ gāheti—


pli: ‘ayaṁ dhammo, ayaṁ vinayo, idaṁ satthusāsanaṁ, imaṁ gaṇhatha, imaṁ rocethā’ti.


pli: Ayampi kho, upāli, saṅghabhedako āpāyiko, nerayiko, kappaṭṭho, atekiccho.


pli: Puna caparaṁ, upāli, bhikkhu adhammaṁ dhammoti dīpeti.


pli: Tasmiṁ adhammadiṭṭhi, bhede dhammadiṭṭhi, vinidhāya diṭṭhiṁ, vinidhāya khantiṁ, vinidhāya ruciṁ, vinidhāya bhāvaṁ, anussāveti, salākaṁ gāheti—


pli: Tasmiṁ adhammadiṭṭhi, bhede vematiko, vinidhāya diṭṭhiṁ, vinidhāya khantiṁ, vinidhāya ruciṁ, vinidhāya bhāvaṁ, anussāveti, salākaṁ gāheti—


pli: Tasmiṁ dhammadiṭṭhi, bhede adhammadiṭṭhi …pe…


pli: tasmiṁ dhammadiṭṭhi bhede dhammadiṭṭhi.


pli: Tasmiṁ dhammadiṭṭhi bhede vematiko.


pli: Tasmiṁ vematiko bhede adhammadiṭṭhi.


pli: Tasmiṁ vematiko bhede dhammadiṭṭhi.


pli: Tasmiṁ vematiko bhede vematiko vinidhāya diṭṭhiṁ, vinidhāya khantiṁ, vinidhāya ruciṁ, vinidhāya bhāvaṁ, anussāveti, salākaṁ gāheti—


pli: Puna caparaṁ, upāli, bhikkhu dhammaṁ adhammoti dīpeti …pe…


pli: avinayaṁ vinayoti dīpeti …


pli: vinayaṁ avinayoti dīpeti …


pli: abhāsitaṁ alapitaṁ tathāgatena bhāsitaṁ lapitaṁ tathāgatenāti dīpeti …


pli: bhāsitaṁ lapitaṁ tathāgatena abhāsitaṁ alapitaṁ tathāgatenāti dīpeti …


pli: anāciṇṇaṁ tathāgatena āciṇṇaṁ tathāgatenāti dīpeti …


pli: āciṇṇaṁ tathāgatena anāciṇṇaṁ tathāgatenāti dīpeti …


pli: apaññattaṁ tathāgatena paññattaṁ tathāgatenāti dīpeti …


pli: paññattaṁ tathāgatena apaññattaṁ tathāgatenāti dīpeti …


pli: anāpattiṁ āpattīti dīpeti …


pli: āpattiṁ anāpattīti dīpeti …


pli: lahukaṁ āpattiṁ garukā āpattīti dīpeti …


pli: garukaṁ āpattiṁ lahukā āpattīti dīpeti …


pli: sāvasesaṁ āpattiṁ anavasesā āpattīti dīpeti …


pli: anavasesaṁ āpattiṁ sāvasesā āpattīti dīpeti …


pli: duṭṭhullaṁ āpattiṁ aduṭṭhullā āpattīti dīpeti …


pli: aduṭṭhullaṁ āpattiṁ duṭṭhullā āpattīti dīpeti …


pli: tasmiṁ adhammadiṭṭhi, bhede adhammadiṭṭhi …pe…


pli: tasmiṁ adhammadiṭṭhi, bhede dhammadiṭṭhi …


pli: tasmiṁ adhammadiṭṭhi, bhede vematiko …


pli: tasmiṁ dhammadiṭṭhi, bhede adhammadiṭṭhi …


pli: tasmiṁ dhammadiṭṭhi, bhede dhammadiṭṭhi …


pli: tasmiṁ dhammadiṭṭhi, bhede vematiko …


pli: tasmiṁ vematiko, bhede adhammadiṭṭhi …


pli: tasmiṁ vematiko, bhede dhammadiṭṭhi …


pli: tasmiṁ vematiko, bhede vematiko, vinidhāya diṭṭhiṁ, vinidhāya khantiṁ, vinidhāya ruciṁ, vinidhāya bhāvaṁ, anussāveti, salākaṁ gāheti—


pli: ‘ayaṁ dhammo, ayaṁ vinayo, idaṁ satthusāsanaṁ, imaṁ gaṇhatha, imaṁ rocethā’ti.


pli: Ayampi kho, upāli, saṅghabhedako āpāyiko, nerayiko, kappaṭṭho, atekiccho”ti.


pli: “Katamo pana, bhante, saṅghabhedako na āpāyiko, na nerayiko, na kappaṭṭho, na atekiccho”ti?


pli: “Idhupāli, bhikkhu adhammaṁ dhammoti dīpeti.


pli: Tasmiṁ dhammadiṭṭhi, bhede dhammadiṭṭhi, avinidhāya diṭṭhiṁ, avinidhāya khantiṁ, avinidhāya ruciṁ, avinidhāya bhāvaṁ, anussāveti, salākaṁ gāheti—


pli: Ayampi kho, upāli, saṅghabhedako na āpāyiko, na nerayiko, na kappaṭṭho, na atekiccho.


pli: Puna caparaṁ, upāli, bhikkhu dhammaṁ adhammoti dīpeti …pe…


pli: duṭṭhullaṁ āpattiṁ aduṭṭhullā āpattīti dīpeti.


pli: Ayampi kho, upāli, saṅghabhedako na āpāyiko, na nerayiko, na kappaṭṭho, na atekiccho”ti.


pli: Tatiyabhāṇavāro niṭṭhito.


pli: Saṅghabhedakakkhandhako sattamo.


pli: Tassuddānaṁ


pli: Anupiye abhiññātā,


pli: sukhumālo na icchati;


pli: Kasā vapā abhi ninne,


pli: niddhā lāve ca ubbahe.


pli: Puñjamaddapalālañca,


pli: bhusaophuṇanīhare;


pli: Āyatimpi na khīyanti,


pli: pitaro ca pitāmahā.


pli: Bhaddiyo anuruddho ca,


pli: ānando bhagu kimilo;


pli: Sakyamāno ca kosambiṁ,


pli: parihāyi kakudhena ca.


pli: Pakāsesi pituno ca,


pli: purise silaṁ nāḷāgiriṁ;


pli: Tikapañcagaruko kho,


pli: bhindi thullaccayena ca;


pli: Tayo aṭṭha puna tīṇi,


pli: rāji bhedā siyā nu khoti.


pli: Saṅghabhedakakkhandhako niṭṭhito.


pli: Theravāda Vinayapiṭaka


pli: Cūḷavagga


pli: 18. Vattakkhandhaka


pli: 1. Āgantukavattakathā


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āgantukā bhikkhū saupāhanāpi ārāmaṁ pavisanti, chattappaggahitāpi ārāmaṁ pavisanti, oguṇṭhitāpi ārāmaṁ pavisanti, sīsepi cīvaraṁ karitvā ārāmaṁ pavisanti, pānīyenapi pāde dhovanti, vuḍḍhatarepi āvāsike bhikkhū na abhivādenti, napi senāsanaṁ pucchanti.


pli: Aññataropi āgantuko bhikkhu anajjhāvuṭṭhaṁ vihāraṁ ghaṭikaṁ ugghāṭetvā kavāṭaṁ paṇāmetvā sahasā pāvisi.


pli: Tassa uparipiṭṭhito ahi khandhe papati.


pli: So bhīto vissaramakāsi.


pli: Bhikkhū upadhāvitvā taṁ bhikkhuṁ etadavocuṁ—


pli: “kissa tvaṁ, āvuso, vissaramakāsī”ti?


pli: Atha kho so bhikkhu bhikkhūnaṁ etamatthaṁ ārocesi.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āgantukā bhikkhū saupāhanāpi ārāmaṁ pavisissanti, chattappaggahitāpi ārāmaṁ pavisissanti, oguṇṭhitāpi ārāmaṁ pavisissanti, sīsepi cīvaraṁ karitvā ārāmaṁ pavisissanti, pānīyenapi pāde dhovissanti, vuḍḍhatarepi āvāsike bhikkhū na abhivādessanti, napi senāsanaṁ pucchissantī”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, bhikkhave, āgantukā bhikkhū saupāhanāpi ārāmaṁ pavisanti, chattappaggahitāpi ārāmaṁ pavisanti, oguṇṭhitāpi ārāmaṁ pavisanti, sīsepi cīvaraṁ karitvā ārāmaṁ pavisanti, pānīyenapi pāde dhovanti, vuḍḍhatarepi āvāsike bhikkhū na abhivādenti, napi senāsanaṁ pucchantī”ti.


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma bhikkhave āgantukā bhikkhū saupāhanāpi ārāmaṁ pavisissanti, chattappaggahitāpi ārāmaṁ pavisissanti, oguṇṭhitāpi ārāmaṁ pavisissanti, sīsepi cīvaraṁ karitvā ārāmaṁ pavisissanti, pānīyenapi pāde dhovissanti, vuḍḍhatarepi āvāsike bhikkhū na abhivādessanti, napi senāsanaṁ pucchissanti, netaṁ bhikkhave appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “Tena hi, bhikkhave, āgantukānaṁ bhikkhūnaṁ vattaṁ paññapessāmi yathā āgantukehi bhikkhūhi sammā vattitabbaṁ.


pli: Āgantukena, bhikkhave, bhikkhunā ‘idāni ārāmaṁ pavisissāmī’ti upāhanā omuñcitvā nīcaṁ katvā papphoṭetvā gahetvā chattaṁ apanāmetvā sīsaṁ vivaritvā sīse cīvaraṁ khandhe katvā sādhukaṁ ataramānena ārāmo pavisitabbo.


pli: Ārāmaṁ pavisantena sallakkhetabbaṁ—


pli: ‘kattha āvāsikā bhikkhū paṭikkamantī’ti?


pli: Yattha āvāsikā bhikkhū paṭikkamanti—


pli: upaṭṭhānasālāya vā maṇḍape vā rukkhamūle vā—


pli: tattha gantvā ekamantaṁ patto nikkhipitabbo;


pli: ekamantaṁ cīvaraṁ nikkhipitabbaṁ;


pli: patirūpaṁ āsanaṁ gahetvā nisīditabbaṁ;


pli: pānīyaṁ pucchitabbaṁ, paribhojanīyaṁ pucchitabbaṁ—


pli: ‘katamaṁ pānīyaṁ, katamaṁ paribhojanīyan’ti?


pli: Sace pānīyena attho hoti, pānīyaṁ gahetvā pātabbaṁ.


pli: Sace paribhojanīyena attho hoti, paribhojanīyaṁ gahetvā pādā dhovitabbā.


pli: Pāde dhovantena ekena hatthena udakaṁ āsiñcitabbaṁ, ekena hatthena pādā dhovitabbā.


pli: Na teneva udakaṁ āsiñcitabbaṁ na teneva hatthena pādā dhovitabbā.


pli: Upāhanāpuñchanacoḷakaṁ pucchitvā upāhanā puñchitabbā.


pli: Upāhanā puñchantena paṭhamaṁ sukkhena coḷakena puñchitabbā, pacchā allena.


pli: Upāhanāpuñchanacoḷakaṁ dhovitvā ekamantaṁ vissajjetabbaṁ.


pli: Sace āvāsiko bhikkhu vuḍḍho hoti, abhivādetabbo.


pli: Sace navako hoti, abhivādāpetabbo.


pli: Senāsanaṁ pucchitabbaṁ—‘katamaṁ me senāsanaṁ pāpuṇātī’ti?


pli: Ajjhāvuṭṭhaṁ vā anajjhāvuṭṭhaṁ vā pucchitabbaṁ, gocaro pucchitabbo, agocaro pucchitabbo, sekkhasammatāni kulāni pucchitabbāni, vaccaṭṭhānaṁ pucchitabbaṁ, passāvaṭṭhānaṁ pucchitabbaṁ, pānīyaṁ pucchitabbaṁ, paribhojanīyaṁ pucchitabbaṁ, kattaradaṇḍo pucchitabbo, saṅghassa katikasaṇṭhānaṁ pucchitabbaṁ—


pli: ‘kaṁ kālaṁ pavisitabbaṁ, kaṁ kālaṁ nikkhamitabban’ti?


pli: Sace vihāro anajjhāvuttho hoti, kavāṭaṁ ākoṭetvā muhuttaṁ āgametvā ghaṭikaṁ ugghāṭetvā kavāṭaṁ paṇāmetvā bahi ṭhitena nilloketabbo.


pli: Sace vihāro uklāpo hoti, mañce vā mañco āropito hoti, pīṭhe vā pīṭhaṁ āropitaṁ hoti, senāsanaṁ upari puñjīkataṁ hoti, sace ussahati, sodhetabbo.


pli: Vihāraṁ sodhentena paṭhamaṁ bhūmattharaṇaṁ nīharitvā ekamantaṁ nikkhipitabbaṁ;


pli: mañcapaṭipādakā nīharitvā ekamantaṁ nikkhipitabbā;


pli: bhisibibbohanaṁ nīharitvā ekamantaṁ nikkhipitabbaṁ;


pli: nisīdanapaccattharaṇaṁ nīharitvā ekamantaṁ nikkhipitabbaṁ;


pli: mañco nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, nīharitvā ekamantaṁ nikkhipitabbo;


pli: pīṭhaṁ nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, nīharitvā ekamantaṁ nikkhipitabbaṁ;


pli: kheḷamallako nīharitvā ekamantaṁ nikkhipitabbo;


pli: apassenaphalakaṁ nīharitvā ekamantaṁ nikkhipitabbaṁ.


pli: Sace vihāre santānakaṁ hoti, ullokā paṭhamaṁ ohāretabbaṁ, ālokasandhikaṇṇabhāgā pamajjitabbā.


pli: Sace gerukaparikammakatā bhitti kaṇṇakitā hoti, coḷakaṁ temetvā pīḷetvā pamajjitabbā.


pli: Sace kāḷavaṇṇakatā bhūmi kaṇṇakitā hoti, coḷakaṁ temetvā pīḷetvā pamajjitabbā.


pli: Sace akatā hoti bhūmi, udakena paripphositvā sammajjitabbā—


pli: mā vihāro rajena uhaññīti.


pli: Saṅkāraṁ vicinitvā ekamantaṁ chaḍḍetabbaṁ.


pli: Bhūmattharaṇaṁ otāpetvā sodhetvā papphoṭetvā atiharitvā yathāṭhāne paññapetabbaṁ.


pli: Mañcapaṭipādakā otāpetvā pamajjitvā atiharitvā yathāṭhāne ṭhapetabbā.


pli: Mañco otāpetvā sodhetvā papphoṭetvā nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, atiharitvā yathāṭhāne paññapetabbo.


pli: Pīṭhaṁ otāpetvā sodhetvā papphoṭetvā nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, atiharitvā yathāṭhāne paññapetabbaṁ.


pli: Bhisibibbohanaṁ otāpetvā sodhetvā papphoṭetvā atiharitvā yathābhāgaṁ paññapetabbaṁ.


pli: Nisīdanapaccattharaṇaṁ otāpetvā sodhetvā papphoṭetvā atiharitvā yathābhāgaṁ paññapetabbaṁ.


pli: Kheḷamallako otāpetvā pamajjitvā atiharitvā yathābhāgaṁ ṭhapetabbo.


pli: Apassenaphalakaṁ otāpetvā pamajjitvā atiharitvā yathābhāgaṁ ṭhapetabbaṁ.


pli: Pattacīvaraṁ nikkhipitabbaṁ.


pli: Pattaṁ nikkhipantena ekena hatthena pattaṁ gahetvā ekena hatthena heṭṭhāmañcaṁ vā heṭṭhāpīṭhaṁ vā parāmasitvā patto nikkhipitabbo.


pli: Na ca anantarahitāya bhūmiyā patto nikkhipitabbo.


pli: Cīvaraṁ nikkhipantena ekena hatthena cīvaraṁ gahetvā ekena hatthena cīvaravaṁsaṁ vā cīvararajjuṁ vā pamajjitvā pārato antaṁ orato bhogaṁ katvā cīvaraṁ nikkhipitabbaṁ.


pli: Sace puratthimā sarajā vātā vāyanti, puratthimā vātapānā thaketabbā.


pli: Sace pacchimā sarajā vātā vāyanti, pacchimā vātapānā thaketabbā.


pli: Sace uttarā sarajā vātā vāyanti, uttarā vātapānā thaketabbā.


pli: Sace dakkhiṇā sarajā vātā vāyanti, dakkhiṇā vātapānā thaketabbā.


pli: Sace sītakālo hoti, divā vātapānā vivaritabbā, rattiṁ thaketabbā.


pli: Sace uṇhakālo hoti, divā vātapānā thaketabbā, rattiṁ vivaritabbā.


pli: Sace pariveṇaṁ uklāpaṁ hoti, pariveṇaṁ sammajjitabbaṁ.


pli: Sace koṭṭhako uklāpo hoti, koṭṭhako sammajjitabbo.


pli: Sace upaṭṭhānasālā uklāpā hoti, upaṭṭhānasālā sammajjitabbā.


pli: Sace aggisālā uklāpā hoti, aggisālā sammajjitabbā.


pli: Sace vaccakuṭi uklāpā hoti, vaccakuṭi sammajjitabbā.


pli: Sace pānīyaṁ na hoti, pānīyaṁ upaṭṭhāpetabbaṁ.


pli: Sace paribhojanīyaṁ na hoti, paribhojanīyaṁ upaṭṭhāpetabbaṁ.


pli: Sace ācamanakumbhiyā udakaṁ na hoti, ācamanakumbhiyā udakaṁ āsiñcitabbaṁ.


pli: Idaṁ kho, bhikkhave, āgantukānaṁ bhikkhūnaṁ vattaṁ yathā āgantukehi bhikkhūhi sammā vattitabban”ti.


pli: 2. Āvāsikavattakathā


pli: Tena kho pana samayena āvāsikā bhikkhū āgantuke bhikkhū disvā neva āsanaṁ paññapenti, na pādodakaṁ pādapīṭhaṁ pādakathalikaṁ upanikkhipanti, na paccuggantvā pattacīvaraṁ paṭiggaṇhanti, na pānīyena pucchanti, na vuḍḍhatarepi āgantuke bhikkhū abhivādenti, na senāsanaṁ paññapenti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āvāsikā bhikkhū āgantuke bhikkhū disvā neva āsanaṁ paññapessanti, na pādodakaṁ pādapīṭhaṁ pādakathalikaṁ upanikkhipissanti, na paccuggantvā pattacīvaraṁ paṭiggahissanti, na pānīyena pucchissanti, vuḍḍhatarepi āgantuke bhikkhū na abhivādessanti, na senāsanaṁ paññapessantī”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, bhikkhave …pe…


pli: “saccaṁ, bhagavā”ti …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “Tena hi, bhikkhave, āvāsikānaṁ bhikkhūnaṁ vattaṁ paññapessāmi yathā āvāsikehi bhikkhūhi sammā vattitabbaṁ.


pli: Āvāsikena, bhikkhave, bhikkhunā āgantukaṁ bhikkhuṁ vuḍḍhataraṁ disvā āsanaṁ paññapetabbaṁ, pādodakaṁ pādapīṭhaṁ pādakathalikaṁ upanikkhipitabbaṁ, paccuggantvā pattacīvaraṁ paṭiggahetabbaṁ, pānīyena pucchitabbo.


pli: Sace ussahati, upāhanā puñchitabbā.


pli: Upāhanā puñchantena paṭhamaṁ sukkhena coḷakena puñchitabbā, pacchā allena.


pli: Upāhanāpuñchanacoḷakaṁ dhovitvā ekamantaṁ vissajjetabbaṁ.


pli: Āgantuko bhikkhu vuḍḍhataro abhivādetabbo.


pli: Senāsanaṁ paññapetabbaṁ—


pli: ‘etaṁ te senāsanaṁ pāpuṇātī’ti.


pli: Ajjhāvuṭṭhaṁ vā anajjhāvuṭṭhaṁ vā ācikkhitabbaṁ.


pli: Gocaro ācikkhitabbo.


pli: Agocaro ācikkhitabbo.


pli: Sekkhasammatāni kulāni ācikkhitabbāni.


pli: Vaccaṭṭhānaṁ ācikkhitabbaṁ.


pli: Passāvaṭṭhānaṁ ācikkhitabbaṁ.


pli: Pānīyaṁ ācikkhitabbaṁ.


pli: Paribhojanīyaṁ ācikkhitabbaṁ.


pli: Kattaradaṇḍo ācikkhitabbo.


pli: ‘imaṁ kālaṁ pavisitabbaṁ, imaṁ kālaṁ nikkhamitabban’ti.


pli: Sace navako hoti, nisinnakeneva ācikkhitabbaṁ—


pli: ‘atra pattaṁ nikkhipāhi, atra cīvaraṁ nikkhipāhi, idaṁ āsanaṁ nisīdāhī’ti.


pli: Upāhanāpuñchanacoḷakaṁ ācikkhitabbaṁ.


pli: Āgantuko bhikkhu navako abhivādāpetabbo.


pli: Senāsanaṁ ācikkhitabbaṁ—


pli: Idaṁ kho, bhikkhave, āvāsikānaṁ bhikkhūnaṁ vattaṁ yathā āvāsikehi bhikkhūhi sammā vattitabban”ti.


pli: 3. Gamikavattakathā


pli: Tena kho pana samayena gamikā bhikkhū dārubhaṇḍaṁ mattikābhaṇḍaṁ appaṭisāmetvā dvāravātapānaṁ vivaritvā senāsanaṁ anāpucchā pakkamanti.


pli: Dārubhaṇḍaṁ mattikābhaṇḍaṁ nassati.


pli: Senāsanaṁ aguttaṁ hoti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma gamikā bhikkhū dārubhaṇḍaṁ mattikābhaṇḍaṁ appaṭisāmetvā dvāravātapānaṁ vivaritvā senāsanaṁ anāpucchā pakkamissanti.


pli: Senāsanaṁ aguttaṁ hotī”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, bhikkhave …pe…


pli: “saccaṁ, bhagavā”ti …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “Tena hi, bhikkhave, gamikānaṁ bhikkhūnaṁ vattaṁ paññapessāmi yathā gamikehi bhikkhūhi sammā vattitabbaṁ.


pli: Gamikena, bhikkhave, bhikkhunā dārubhaṇḍaṁ mattikābhaṇḍaṁ paṭisāmetvā dvāravātapānaṁ thaketvā senāsanaṁ āpucchā pakkamitabbaṁ.


pli: Sace bhikkhu na hoti, sāmaṇero āpucchitabbo.


pli: Sace sāmaṇero na hoti, ārāmiko āpucchitabbo.


pli: Sace ārāmiko na hoti, upāsako āpucchitabbo.


pli: Sace na hoti bhikkhu vā sāmaṇero vā ārāmiko vā upāsako vā, catūsu pāsāṇesu mañcaṁ paññapetvā mañce mañcaṁ āropetvā pīṭhe pīṭhaṁ āropetvā senāsanaṁ upari puñjaṁ karitvā dārubhaṇḍaṁ mattikābhaṇḍaṁ paṭisāmetvā dvāravātapānaṁ thaketvā pakkamitabbaṁ.


pli: Sace vihāro ovassati, sace ussahati, chādetabbo, ussukkaṁ vā kātabbaṁ—


pli: ‘kinti nu kho vihāro chādiyethā’ti.


pli: Evañcetaṁ labhetha, iccetaṁ kusalaṁ.


pli: No ce labhetha, yo deso anovassako hoti, tattha catūsu pāsāṇesu mañcaṁ paññapetvā mañce mañcaṁ āropetvā pīṭhe pīṭhaṁ āropetvā senāsanaṁ upari puñjaṁ karitvā dārubhaṇḍaṁ mattikābhaṇḍaṁ paṭisāmetvā dvāravātapānaṁ thaketvā pakkamitabbaṁ.


pli: Sace sabbo vihāro ovassati, sace ussahati, senāsanaṁ gāmaṁ atiharitabbaṁ, ussukkaṁ vā kātabbaṁ—


pli: ‘kinti nu kho senāsanaṁ gāmaṁ atihariyethā’ti.


pli: No ce labhetha, ajjhokāse catūsu pāsāṇesu mañcaṁ paññapetvā mañce mañcaṁ āropetvā pīṭhe pīṭhaṁ āropetvā senāsanaṁ upari puñjaṁ karitvā dārubhaṇḍaṁ mattikābhaṇḍaṁ paṭisāmetvā tiṇena vā paṇṇena vā paṭicchādetvā pakkamitabbaṁ—


pli: appeva nāma aṅgānipi seseyyunti.


pli: Idaṁ kho, bhikkhave, gamikānaṁ bhikkhūnaṁ vattaṁ yathā gamikehi bhikkhūhi sammā vattitabban”ti.


pli: 4. Anumodanavattakathā


pli: Tena kho pana samayena bhikkhū bhattagge na anumodanti.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā bhattagge na anumodissantī”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, bhattagge anumoditun”ti.


pli: Atha kho tesaṁ bhikkhūnaṁ etadahosi—


pli: “kena nu kho bhattagge anumoditabban”ti?


pli: Bhagavato etamatthaṁ ārocesuṁ.


pli: “anujānāmi, bhikkhave, therena bhikkhunā bhattagge anumoditun”ti.


pli: Tena kho pana samayena aññatarassa pūgassa saṅghabhattaṁ hoti.


pli: Āyasmā sāriputto saṅghatthero hoti.


pli: Bhikkhū—


pli: “bhagavatā anuññātaṁ therena bhikkhunā bhattagge anumoditun”ti—


pli: āyasmantaṁ sāriputtaṁ ekakaṁ ohāya pakkamiṁsu.


pli: Atha kho āyasmā sāriputto te manusse paṭisammoditvā pacchā ekako agamāsi.


pli: Addasā kho bhagavā āyasmantaṁ sāriputtaṁ dūratova ekakaṁ āgacchantaṁ.


pli: Disvāna āyasmantaṁ sāriputtaṁ etadavoca—


pli: “kacci, sāriputta, bhattaṁ iddhaṁ ahosī”ti?


pli: “Iddhaṁ kho, bhante, bhattaṁ ahosi;


pli: api ca maṁ bhikkhū ekakaṁ ohāya pakkantā”ti.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, bhattagge catūhi pañcahi therānutherehi bhikkhūhi āgametun”ti.


pli: Tena kho pana samayena aññataro thero bhattagge vaccito āgamesi.


pli: So vaccaṁ sandhāretuṁ asakkonto mucchito papati.


pli: Bhagavato etamatthaṁ ārocesuṁ.


pli: “Anujānāmi, bhikkhave, sati karaṇīye ānantarikaṁ bhikkhuṁ āpucchitvā gantun”ti.


pli: 5. Bhattaggavattakathā


pli: Tena kho pana samayena chabbaggiyā bhikkhū dunnivatthā duppārutā anākappasampannā bhattaggaṁ gacchanti, vokkammapi therānaṁ bhikkhūnaṁ purato purato gacchanti, therepi bhikkhū anupakhajja nisīdanti, navepi bhikkhū āsanena paṭibāhanti, saṅghāṭimpi ottharitvā antaraghare nisīdanti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū dunnivatthā duppārutā anākappasampannā bhattaggaṁ gacchissanti, vokkammapi therānaṁ bhikkhūnaṁ purato purato gacchissanti, therepi bhikkhū anupakhajja nisīdissanti, navepi bhikkhū āsanenapi paṭibāhissanti, saṅghāṭimpi ottharitvā antaraghare nisīdissantī”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, bhikkhave, chabbaggiyā bhikkhū dunnivatthā duppārutā anākappasampannā bhattaggaṁ gacchanti, vokkammapi therānaṁ bhikkhūnaṁ purato purato gacchanti, therepi bhikkhū anupakhajja nisīdanti, navepi bhikkhū āsanena paṭibāhanti, saṅghāṭimpi ottharitvā antaraghare nisīdantī”ti?


pli: “Saccaṁ, bhagavā”ti …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “Tena hi, bhikkhave, bhikkhūnaṁ bhattaggavattaṁ paññapessāmi yathā bhikkhūhi bhattagge sammā vattitabbaṁ.


pli: Sace ārāme kālo ārocito hoti, timaṇḍalaṁ paṭicchādentena parimaṇḍalaṁ nivāsetvā kāyabandhanaṁ bandhitvā saguṇaṁ katvā saṅghāṭiyo pārupitvā gaṇṭhikaṁ paṭimuñcitvā dhovitvā pattaṁ gahetvā sādhukaṁ ataramānena gāmo pavisitabbo.


pli: Na vokkamma therānaṁ bhikkhūnaṁ purato purato gantabbaṁ.


pli: Suppaṭicchannena antaraghare gantabbaṁ.


pli: Susaṁvutena antaraghare gantabbaṁ.


pli: Okkhittacakkhunā antaraghare gantabbaṁ.


pli: Na ukkhittakāya antaraghare gantabbaṁ.


pli: Na ujjagghikāya antaraghare gantabbaṁ.


pli: Appasaddena antaraghare gantabbaṁ.


pli: Na kāyappacālakaṁ antaraghare gantabbaṁ.


pli: Na bāhuppacālakaṁ antaraghare gantabbaṁ.


pli: Na sīsappacālakaṁ antaraghare gantabbaṁ.


pli: Na khambhakatena antaraghare gantabbaṁ.


pli: Na oguṇṭhitena antaraghare gantabbaṁ.


pli: Na ukkuṭikāya antaraghare gantabbaṁ.


pli: Susaṁvutena antaraghare nisīditabbaṁ.


pli: Na ukkhittakāya antaraghare nisīditabbaṁ


pli: na ujjagghikāya antaraghare nisīditabbaṁ,


pli: appasaddena antaraghare nisīditabbaṁ.


pli: Na kāyappacālakaṁ antaraghare nisīditabbaṁ.


pli: Na bāhuppacālakaṁ antaraghare nisīditabbaṁ.


pli: Na sīsappacālakaṁ antaraghare nisīditabbaṁ.


pli: Na khambhakatena antaraghare nisīditabbaṁ.


pli: Na oguṇṭhitena antaraghare nisīditabbaṁ.


pli: Na pallatthikāya antaraghare nisīditabbaṁ.


pli: Na there bhikkhū anupakhajja nisīditabbaṁ.


pli: Na navā bhikkhū āsanena paṭibāhitabbā.


pli: Na saṅghāṭiṁ ottharitvā antaraghare nisīditabbaṁ.


pli: Udake diyyamāne ubhohi hatthehi pattaṁ paṭiggahetvā udakaṁ paṭiggahetabbaṁ.


pli: Nīcaṁ katvā sādhukaṁ appaṭighaṁsantena patto dhovitabbo.


pli: Sace udakappaṭiggāhako hoti, nīcaṁ katvā udakappaṭiggahe udakaṁ āsiñcitabbaṁ—


pli: mā udakappaṭiggāhako udakena osiñci, mā sāmantā bhikkhū udakena osiñciṁsu, mā saṅghāṭi udakena osiñcīti.


pli: Sace udakappaṭiggāhako na hoti, nīcaṁ katvā chamāya udakaṁ āsiñcitabbaṁ—


pli: mā sāmantā bhikkhū udakena osiñciṁsu, mā saṅghāṭi udakena osiñcīti.


pli: Odane diyyamāne ubhohi hatthehi pattaṁ paṭiggahetvā odano paṭiggahetabbo, sūpassa okāso kātabbo.


pli: Sace hoti sappi vā telaṁ vā uttaribhaṅgaṁ vā, therena vattabbo—


pli: ‘sabbesaṁ samakaṁ sampādehī’ti.


pli: Sakkaccaṁ piṇḍapāto paṭiggahetabbo.


pli: Pattasaññinā piṇḍapāto paṭiggahetabbo.


pli: Samasūpako piṇḍapāto paṭiggahetabbo.


pli: Samatittiko piṇḍapāto paṭiggahetabbo.


pli: Na tāva therena bhuñjitabbaṁ yāva na sabbesaṁ odano sampatto hoti.


pli: Sakkaccaṁ piṇḍapāto bhuñjitabbo.


pli: Pattasaññinā piṇḍapāto bhuñjitabbo.


pli: Sapadānaṁ piṇḍapāto bhuñjitabbo.


pli: Samasūpako piṇḍapāto bhuñjitabbo.


pli: Na thūpakato omadditvā piṇḍapāto bhuñjitabbo.


pli: Na sūpaṁ vā byañjanaṁ vā odanena paṭicchādetabbaṁ bhiyyokamyataṁ upādāya.


pli: Na sūpaṁ vā odanaṁ vā agilānena attano atthāya viññāpetvā bhuñjitabbaṁ.


pli: Na ujjhānasaññinā paresaṁ patto oloketabbo.


pli: Nātimahanto kabaḷo kātabbo.


pli: Parimaṇḍalo ālopo kātabbo.


pli: Na anāhaṭe kabaḷe mukhadvāraṁ vivaritabbaṁ.


pli: Na bhuñjamānena sabbo hattho mukhe pakkhipitabbo.


pli: Na sakabaḷena mukhena byāharitabbaṁ.


pli: Na piṇḍukkhepakaṁ bhuñjitabbaṁ.


pli: Na kabaḷāvacchedakaṁ bhuñjitabbaṁ.


pli: Na avagaṇḍakārakaṁ bhuñjitabbaṁ.


pli: Na hatthaniddhunakaṁ bhuñjitabbaṁ.


pli: Na sitthāvakārakaṁ bhuñjitabbaṁ.


pli: Na jivhānicchārakaṁ bhuñjitabbaṁ.


pli: Na capucapukārakaṁ bhuñjitabbaṁ.


pli: Na surusurukārakaṁ bhuñjitabbaṁ.


pli: Na hatthanillehakaṁ bhuñjitabbaṁ.


pli: Na pattanillehakaṁ bhuñjitabbaṁ.


pli: Na oṭṭhanillehakaṁ bhuñjitabbaṁ.


pli: Na sāmisena hatthena pānīyathālako paṭiggahetabbo.


pli: Na tāva therena udakaṁ paṭiggahetabbaṁ yāva na sabbeva bhuttāvino honti.


pli: Udake diyyamāne ubhohi hatthehi pattaṁ paṭiggahetvā udakaṁ paṭiggahetabbaṁ.


pli: Nīcaṁ katvā sādhukaṁ appaṭighaṁsantena patto dhovitabbo.


pli: Sace udakappaṭiggāhako hoti, nīcaṁ katvā udakappaṭiggahe udakaṁ āsiñcitabbaṁ—


pli: mā udakappaṭiggāhako udakena osiñci, mā sāmantā bhikkhū udakena osiñciṁsu, mā saṅghāṭi udakena osiñcīti.


pli: Sace udakappaṭiggāhako na hoti, nīcaṁ katvā chamāya udakaṁ āsiñcitabbaṁ—


pli: mā sāmantā bhikkhū udakena osiñciṁsu, mā saṅghāṭi udakena osiñcīti.


pli: Na sasitthakaṁ pattadhovanaṁ antaraghare chaḍḍetabbaṁ.


pli: Nivattantena navakehi bhikkhūhi paṭhamataraṁ nivattitabbaṁ, pacchā therehi.


pli: Suppaṭicchannena antaraghare gantabbaṁ.


pli: Susaṁvutena antaraghare gantabbaṁ.


pli: Okkhittacakkhunā antaraghare gantabbaṁ.


pli: Na ukkhittakāya antaraghare gantabbaṁ.


pli: Na ujjagghikāya antaraghare gantabbaṁ.


pli: Appasaddena antaraghare gantabbaṁ.


pli: Na kāyappacālakaṁ antaraghare gantabbaṁ.


pli: Na bāhuppacālakaṁ antaraghare gantabbaṁ.


pli: Na sīsappacālakaṁ antaraghare gantabbaṁ.


pli: Na khambhakatena antaraghare gantabbaṁ.


pli: Na oguṇṭhitena antaraghare gantabbaṁ.


pli: Na ukkuṭikāya antaraghare gantabbaṁ.


pli: Idaṁ kho, bhikkhave, bhikkhūnaṁ bhattaggavattaṁ yathā bhikkhūhi bhattagge sammā vattitabban”ti.


pli: Paṭhamabhāṇavāro niṭṭhito.


pli: 6. Piṇḍacārikavattakathā


pli: Tena kho pana samayena piṇḍacārikā bhikkhū dunnivatthā duppārutā anākappasampannā piṇḍāya caranti, asallakkhetvāpi nivesanaṁ pavisanti, asallakkhetvāpi nikkhamanti, atisahasāpi pavisanti, atisahasāpi nikkhamanti, atidūrepi tiṭṭhanti, accāsannepi tiṭṭhanti, aticirampi tiṭṭhanti, atilahumpi nivattanti.


pli: Aññataropi piṇḍacāriko bhikkhu asallakkhetvā nivesanaṁ pāvisi.


pli: So ca dvāraṁ maññamāno aññataraṁ ovarakaṁ pāvisi.


pli: Tasmimpi ovarake itthī naggā uttānā nipannā hoti.


pli: Addasā kho so bhikkhu taṁ itthiṁ naggaṁ uttānaṁ nipannaṁ.


pli: Disvāna—


pli: “nayidaṁ dvāraṁ, ovarakaṁ idan”ti tamhā ovarakā nikkhami.


pli: Addasā kho tassā itthiyā sāmiko taṁ itthiṁ naggaṁ uttānaṁ nipannaṁ.


pli: “iminā me bhikkhunā pajāpatī dūsitā”ti taṁ bhikkhuṁ gahetvā ākoṭesi.


pli: Atha kho sā itthī tena saddena paṭibujjhitvā taṁ purisaṁ etadavoca—


pli: “kissa tvaṁ, ayya, imaṁ bhikkhuṁ ākoṭesī”ti?


pli: “Imināsi tvaṁ bhikkhunā dūsitā”ti?


pli: “Nāhaṁ, ayya, iminā bhikkhunā dūsitā;


pli: akārako so bhikkhū”ti taṁ bhikkhuṁ muñcāpesi.


pli: Atha kho so bhikkhu ārāmaṁ gantvā bhikkhūnaṁ etamatthaṁ ārocesi.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma piṇḍacārikā bhikkhū dunnivatthā duppārutā anākappasampannā piṇḍāya carissanti, asallakkhetvāpi nivesanaṁ pavisissanti, asallakkhetvāpi nikkhamissanti, atisahasāpi pavisissanti, atisahasāpi nikkhamissanti, atidūrepi tiṭṭhissanti, accāsannepi tiṭṭhissanti, aticirampi tiṭṭhissanti, atilahumpi nivattissantī”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, bhikkhave …pe…


pli: “saccaṁ, bhagavā”ti …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “Tena hi, bhikkhave, piṇḍacārikānaṁ bhikkhūnaṁ vattaṁ paññapessāmi yathā piṇḍacārikehi bhikkhūhi sammā vattitabbaṁ.


pli: Piṇḍacārikena, bhikkhave, bhikkhunā—


pli: ‘idāni gāmaṁ pavisissāmī’ti timaṇḍalaṁ paṭicchādentena parimaṇḍalaṁ nivāsetvā kāyabandhanaṁ bandhitvā saguṇaṁ katvā saṅghāṭiyo pārupitvā gaṇṭhikaṁ paṭimuñcitvā dhovitvā pattaṁ gahetvā sādhukaṁ ataramānena gāmo pavisitabbo.


pli: Suppaṭicchannena antaraghare gantabbaṁ.


pli: Susaṁvutena antaraghare gantabbaṁ.


pli: Okkhittacakkhunā antaraghare gantabbaṁ.


pli: Na ukkhittakāya antaraghare gantabbaṁ.


pli: Na ujjagghikāya antaraghare gantabbaṁ.


pli: Appasaddena antaraghare gantabbaṁ.


pli: Na kāyappacālakaṁ antaraghare gantabbaṁ.


pli: Na bāhuppacālakaṁ antaraghare gantabbaṁ.


pli: Na sīsappacālakaṁ antaraghare gantabbaṁ.


pli: Na khambhakatena antaraghare gantabbaṁ.


pli: Na oguṇṭhitena antaraghare gantabbaṁ.


pli: Na ukkuṭikāya antaraghare gantabbaṁ.


pli: Nivesanaṁ pavisantena sallakkhetabbaṁ—


pli: ‘iminā pavisissāmi, iminā nikkhamissāmī’ti.


pli: Nātisahasā pavisitabbaṁ.


pli: Nātisahasā nikkhamitabbaṁ.


pli: Nātidūre ṭhātabbaṁ.


pli: Nāccāsanne ṭhātabbaṁ.


pli: Nāticiraṁ ṭhātabbaṁ.


pli: Nātilahuṁ nivattitabbaṁ.


pli: Ṭhitakena sallakkhetabbaṁ—


pli: ‘bhikkhaṁ dātukāmā vā adātukāmā vā’ti.


pli: Sace kammaṁ vā nikkhipati, āsanā vā vuṭṭhāti, kaṭacchuṁ vā parāmasati, bhājanaṁ vā parāmasati, ṭhapeti vā—dātukāmassāti ṭhātabbaṁ.


pli: Bhikkhāya diyyamānāya vāmena hatthena saṅghāṭiṁ uccāretvā dakkhiṇena hatthena pattaṁ paṇāmetvā ubhohi hatthehi pattaṁ paṭiggahetvā bhikkhā paṭiggahetabbā.


pli: Na ca bhikkhādāyikāya mukhaṁ ulloketabbaṁ.


pli: Sallakkhetabbaṁ—


pli: ‘sūpaṁ dātukāmā vā adātukāmā vā’ti.


pli: Sace kaṭacchuṁ vā parāmasati, bhājanaṁ vā parāmasati, ṭhapeti vā—


pli: dātukāmassāti ṭhātabbaṁ.


pli: Bhikkhāya dinnāya saṅghāṭiyā pattaṁ paṭicchādetvā sādhukaṁ ataramānena nivattitabbaṁ.


pli: Suppaṭicchannena antaraghare gantabbaṁ.


pli: Susaṁvutena antaraghare gantabbaṁ.


pli: Okkhittacakkhunā antaraghare gantabbaṁ.


pli: Na ukkhittakāya antaraghare gantabbaṁ.


pli: Na ujjagghikāya antaraghare gantabbaṁ.


pli: Appasaddena antaraghare gantabbaṁ.


pli: Na kāyappacālakaṁ antaraghare gantabbaṁ.


pli: Na bāhuppacālakaṁ antaraghare gantabbaṁ.


pli: Na sīsappacālakaṁ antaraghare gantabbaṁ.


pli: Na khambhakatena antaraghare gantabbaṁ.


pli: Na oguṇṭhitena antaraghare gantabbaṁ.


pli: Na ukkuṭikāya antaraghare gantabbaṁ.


pli: Yo paṭhamaṁ gāmato piṇḍāya paṭikkamati, tena āsanaṁ paññapetabbaṁ, pādodakaṁ pādapīṭhaṁ pādakathalikaṁ upanikkhipitabbaṁ, avakkārapāti dhovitvā upaṭṭhāpetabbā, pānīyaṁ paribhojanīyaṁ upaṭṭhāpetabbaṁ.


pli: Yo pacchā gāmato piṇḍāya paṭikkamati, sace hoti bhuttāvaseso, sace ākaṅkhati, bhuñjitabbaṁ.


pli: No ce ākaṅkhati, appaharite vā chaḍḍetabbaṁ, appāṇake vā udake opilāpetabbaṁ.


pli: Tena āsanaṁ uddharitabbaṁ, pādodakaṁ pādapīṭhaṁ pādakathalikaṁ paṭisāmetabbaṁ, avakkārapāti dhovitvā paṭisāmetabbā, pānīyaṁ paribhojanīyaṁ paṭisāmetabbaṁ, bhattaggaṁ sammajjitabbaṁ.


pli: Yo passati pānīyaghaṭaṁ vā paribhojanīyaghaṭaṁ vā vaccaghaṭaṁ vā rittaṁ tucchaṁ tena upaṭṭhāpetabbaṁ.


pli: Sacassa hoti avisayhaṁ, hatthavikārena dutiyaṁ āmantetvā hatthavilaṅghakena upaṭṭhāpetabbaṁ, na ca tappaccayā vācā bhinditabbā.


pli: Idaṁ kho, bhikkhave, piṇḍacārikānaṁ bhikkhūnaṁ vattaṁ yathā piṇḍacārikehi bhikkhūhi sammā vattitabban”ti.


pli: 7. Āraññikavattakathā


pli: Tena kho pana samayena sambahulā bhikkhū araññe viharanti.


pli: Te neva pānīyaṁ upaṭṭhāpenti, na paribhojanīyaṁ upaṭṭhāpenti, na aggiṁ upaṭṭhāpenti, na araṇisahitaṁ upaṭṭhāpenti, na nakkhattapadāni jānanti, na disābhāgaṁ jānanti.


pli: Corā tattha gantvā te bhikkhū etadavocuṁ—


pli: “atthi, bhante, pānīyan”ti?


pli: “Natthāvuso”ti.


pli: “Atthi, bhante, paribhojanīyan”ti?


pli: “Atthi, bhante, aggī”ti?


pli: “Atthi, bhante, araṇisahitan”ti?


pli: (…) “Kenajja, bhante, yuttan”ti?


pli: “Na kho mayaṁ, āvuso, jānāmā”ti.


pli: “Katamāyaṁ, bhante, disā”ti?


pli: Atha kho te corā—


pli: “nevimesaṁ pānīyaṁ atthi, na paribhojanīyaṁ atthi, na aggi atthi, na araṇisahitaṁ atthi, na nakkhattapadāni jānanti, na disābhāgaṁ jānanti;


pli: corā ime, nayime bhikkhū”ti—


pli: ākoṭetvā pakkamiṁsu.


pli: Atha kho te bhikkhū bhikkhūnaṁ etamatthaṁ ārocesuṁ.


pli: Bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “Tena hi, bhikkhave, āraññikānaṁ bhikkhūnaṁ vattaṁ paññapessāmi yathā āraññikehi bhikkhūhi sammā vattitabbaṁ.


pli: Āraññikena, bhikkhave, bhikkhunā kālasseva uṭṭhāya pattaṁ thavikāya pakkhipitvā aṁse ālaggetvā cīvaraṁ khandhe karitvā upāhanā ārohitvā dārubhaṇḍaṁ mattikābhaṇḍaṁ paṭisāmetvā dvāravātapānaṁ thaketvā senāsanā otaritabbaṁ—


pli: idāni gāmaṁ pavisissāmīti.


pli: Upāhanā omuñcitvā nīcaṁ katvā papphoṭetvā thavikāya pakkhipitvā aṁse ālaggetvā timaṇḍalaṁ paṭicchādentena parimaṇḍalaṁ nivāsetvā kāyabandhanaṁ bandhitvā saguṇaṁ katvā saṅghāṭiyo pārupitvā gaṇṭhikaṁ paṭimuñcitvā dhovitvā pattaṁ gahetvā sādhukaṁ ataramānena gāmo pavisitabbo.


pli: Suppaṭicchannena antaraghare gantabbaṁ …pe…


pli: na khambhakatena antaraghare gantabbaṁ.


pli: Na oguṇṭhitena antaraghare gantabbaṁ.


pli: Na ukkuṭikāya antaraghare gantabbaṁ.


pli: Nivesanaṁ pavisantena sallakkhetabbaṁ—


pli: ‘iminā pavisissāmi, iminā nikkhamissāmī’ti.


pli: Nātisahasā pavisitabbaṁ.


pli: Nātisahasā nikkhamitabbaṁ.


pli: Nātidūre ṭhātabbaṁ.


pli: Nāccāsanne ṭhātabbaṁ.


pli: Nāticiraṁ ṭhātabbaṁ.


pli: Nātilahuṁ nivattitabbaṁ.


pli: Ṭhitakena sallakkhetabbaṁ—


pli: ‘bhikkhaṁ dātukāmā vā adātukāmā vā’ti.


pli: Sace kammaṁ vā nikkhipati, āsanā vā vuṭṭhāti, kaṭacchuṁ vā parāmasati, bhājanaṁ vā parāmasati, ṭhapeti vā—


pli: dātukāmassāti ṭhātabbaṁ.


pli: Bhikkhāya diyyamānāya vāmena hatthena saṅghāṭiṁ uccāretvā dakkhiṇena hatthena pattaṁ paṇāmetvā ubhohi hatthehi pattaṁ paṭiggahetvā bhikkhā paṭiggahetabbā.


pli: Na ca bhikkhādāyikāya mukhaṁ ulloketabbaṁ.


pli: Sallakkhetabbaṁ—


pli: ‘sūpaṁ dātukāmā vā adātukāmā vā’ti.


pli: Sace kaṭacchuṁ vā parāmasati, bhājanaṁ vā parāmasati, ṭhapeti vā—


pli: Bhikkhāya dinnāya saṅghāṭiyā pattaṁ paṭicchādetvā sādhukaṁ ataramānena nivattitabbaṁ.


pli: Suppaṭicchannena antaraghare gantabbaṁ …pe…


pli: na ukkuṭikāya antaraghare gantabbaṁ.


pli: Gāmato nikkhamitvā pattaṁ thavikāya pakkhipitvā aṁse ālaggetvā cīvaraṁ saṅgharitvā sīse karitvā upāhanā ārohitvā gantabbaṁ.


pli: Āraññikena, bhikkhave, bhikkhunā pānīyaṁ upaṭṭhāpetabbaṁ, paribhojanīyaṁ upaṭṭhāpetabbaṁ, aggi upaṭṭhāpetabbo, araṇisahitaṁ upaṭṭhāpetabbaṁ, kattaradaṇḍo upaṭṭhāpetabbo, nakkhattapadāni uggahetabbāni—


pli: sakalāni vā ekadesāni vā, disākusalena bhavitabbaṁ.


pli: Idaṁ kho, bhikkhave, āraññikānaṁ bhikkhūnaṁ vattaṁ yathā āraññikehi bhikkhūhi sammā vattitabban”ti.


pli: 8. Senāsanavattakathā


pli: Tena kho pana samayena sambahulā bhikkhū ajjhokāse cīvarakammaṁ karonti.


pli: Chabbaggiyā bhikkhū paṭivāte aṅgaṇe senāsanaṁ papphoṭesuṁ.


pli: Bhikkhū rajena okiriṁsu.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū paṭivāte aṅgaṇe senāsanaṁ papphoṭessanti.


pli: Bhikkhū rajena okiriṁsū”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, bhikkhave, chabbaggiyā bhikkhū paṭivāte aṅgaṇe senāsanaṁ papphoṭenti, bhikkhū rajena okiriṁsū”ti?


pli: “Saccaṁ, bhagavā”ti …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “Tena hi, bhikkhave, bhikkhūnaṁ senāsanavattaṁ paññapessāmi yathā bhikkhūhi senāsane sammā vattitabbaṁ.


pli: Yasmiṁ vihāre viharati, sace so vihāro uklāpo hoti, sace ussahati, sodhetabbo.


pli: Vihāraṁ sodhentena paṭhamaṁ pattacīvaraṁ nīharitvā ekamantaṁ nikkhipitabbaṁ;


pli: nisīdanapaccattharaṇaṁ nīharitvā ekamantaṁ nikkhipitabbaṁ;


pli: bhisibibbohanaṁ nīharitvā ekamantaṁ nikkhipitabbaṁ;


pli: mañco nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, nīharitvā ekamantaṁ nikkhipitabbo;


pli: pīṭhaṁ nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, nīharitvā ekamantaṁ nikkhipitabbaṁ;


pli: mañcapaṭipādakā nīharitvā ekamantaṁ nikkhipitabbā;


pli: kheḷamallako nīharitvā ekamantaṁ nikkhipitabbo;


pli: apassenaphalakaṁ nīharitvā ekamantaṁ nikkhipitabbaṁ;


pli: bhummattharaṇaṁ yathāpaññattaṁ sallakkhetvā nīharitvā ekamantaṁ nikkhipitabbaṁ.


pli: Sace vihāre santānakaṁ hoti, ullokā paṭhamaṁ ohāretabbaṁ, ālokasandhikaṇṇabhāgā pamajjitabbā.


pli: Sace gerukaparikammakatā bhitti kaṇṇakitā hoti, coḷakaṁ temetvā pīḷetvā pamajjitabbā.


pli: Sace kāḷavaṇṇakatā bhūmi kaṇṇakitā hoti, coḷakaṁ temetvā pīḷetvā pamajjitabbā.


pli: Sace akatā hoti bhūmi, udakena paripphositvā paripphositvā sammajjitabbā—


pli: mā vihāro rajena uhaññīti.


pli: Saṅkāraṁ vicinitvā ekamantaṁ chaḍḍetabbaṁ.


pli: Na bhikkhusāmantā senāsanaṁ papphoṭetabbaṁ.


pli: Na vihārasāmantā senāsanaṁ papphoṭetabbaṁ.


pli: Na pānīyasāmantā senāsanaṁ papphoṭetabbaṁ.


pli: Na paribhojanīyasāmantā senāsanaṁ papphoṭetabbaṁ.


pli: Na paṭivāte aṅgaṇe senāsanaṁ papphoṭetabbaṁ.


pli: Adhovāte senāsanaṁ papphoṭetabbaṁ.


pli: Bhummattharaṇaṁ ekamantaṁ otāpetvā sodhetvā papphoṭetvā atiharitvā yathāpaññattaṁ paññapetabbaṁ.


pli: Mañcapaṭipādakā ekamantaṁ otāpetvā pamajjitvā atiharitvā yathāṭhāne ṭhapetabbā.


pli: Mañco ekamantaṁ otāpetvā sodhetvā papphoṭetvā nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, atiharitvā yathāpaññattaṁ paññapetabbo.


pli: Pīṭhaṁ ekamantaṁ otāpetvā sodhetvā papphoṭetvā nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, atiharitvā yathāpaññattaṁ paññapetabbaṁ.


pli: Bhisibibbohanaṁ ekamantaṁ otāpetvā sodhetvā papphoṭetvā atiharitvā yathāpaññattaṁ paññapetabbaṁ.


pli: Nisīdanapaccattharaṇaṁ ekamantaṁ otāpetvā sodhetvā papphoṭetvā atiharitvā yathāpaññattaṁ paññapetabbaṁ.


pli: Kheḷamallako ekamantaṁ otāpetvā pamajjitvā atiharitvā yathāṭhāne ṭhapetabbo.


pli: Apassenaphalakaṁ ekamantaṁ otāpetvā pamajjitvā atiharitvā yathāṭhāne ṭhapetabbaṁ.


pli: Pattacīvaraṁ nikkhipitabbaṁ.


pli: Pattaṁ nikkhipantena ekena hatthena pattaṁ gahetvā ekena hatthena heṭṭhāmañcaṁ vā heṭṭhāpīṭhaṁ vā parāmasitvā patto nikkhipitabbo.


pli: Na ca anantarahitāya bhūmiyā patto nikkhipitabbo.


pli: Cīvaraṁ nikkhipantena ekena hatthena cīvaraṁ gahetvā ekena hatthena cīvaravaṁsaṁ vā cīvararajjuṁ vā pamajjitvā pārato antaṁ orato bhogaṁ katvā cīvaraṁ nikkhipitabbaṁ.


pli: Sace puratthimā sarajā vātā vāyanti, puratthimā vātapānā thaketabbā.


pli: Sace pacchimā sarajā vātā vāyanti, pacchimā vātapānā thaketabbā.


pli: Sace uttarā sarajā vātā vāyanti uttarā vātapānā thaketabbā.


pli: Sace dakkhiṇā sarajā vātā vāyanti, dakkhiṇā vātapānā thaketabbā.


pli: Sace sītakālo hoti, divā vātapānā vivaritabbā, rattiṁ thaketabbā.


pli: Sace uṇhakālo hoti, divā vātapānā thaketabbā, rattiṁ vivaritabbā.


pli: Sace pariveṇaṁ uklāpaṁ hoti, pariveṇaṁ sammajjitabbaṁ.


pli: Sace koṭṭhako uklāpo hoti, koṭṭhako sammajjitabbo.


pli: Sace upaṭṭhānasālā uklāpā hoti, upaṭṭhānasālā sammajjitabbā.


pli: Sace aggisālā uklāpā hoti, aggisālā sammajjitabbā.


pli: Sace vaccakuṭi uklāpā hoti, vaccakuṭi sammajjitabbā.


pli: Sace pānīyaṁ na hoti, pānīyaṁ upaṭṭhāpetabbaṁ.


pli: Sace paribhojanīyaṁ na hoti, paribhojanīyaṁ upaṭṭhāpetabbaṁ.


pli: Sace ācamanakumbhiyā udakaṁ na hoti, ācamanakumbhiyā udakaṁ āsiñcitabbaṁ.


pli: Sace vuḍḍhena saddhiṁ ekavihāre viharati, na vuḍḍhaṁ anāpucchā uddeso dātabbo, na paripucchā dātabbā, na sajjhāyo kātabbo, na dhammo bhāsitabbo, na padīpo kātabbo, na padīpo vijjhāpetabbo, na vātapānā vivaritabbā, na vātapānā thaketabbā.


pli: Sace vuḍḍhena saddhiṁ ekacaṅkame caṅkamati, yena vuḍḍho tena parivattitabbaṁ, na ca vuḍḍho saṅghāṭikaṇṇena ghaṭṭetabbo.


pli: Idaṁ kho, bhikkhave, bhikkhūnaṁ senāsanavattaṁ yathā bhikkhūhi senāsane sammā vattitabban”ti.


pli: 9. Jantāgharavattakathā


pli: Tena kho pana samayena chabbaggiyā bhikkhū jantāghare therehi bhikkhūhi nivāriyamānā anādariyaṁ paṭicca pahūtaṁ kaṭṭhaṁ āropetvā aggiṁ datvā dvāraṁ thaketvā dvāre nisīdanti.


pli: Bhikkhū uṇhābhitattā dvāraṁ alabhamānā mucchitā papatanti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū jantāghare therehi bhikkhūhi nivāriyamānā anādariyaṁ paṭicca pahūtaṁ kaṭṭhaṁ āropetvā aggiṁ datvā dvāraṁ thaketvā dvāre nisīdissanti.


pli: Bhikkhū uṇhābhitattā dvāraṁ alabhamānā mucchitā papatantī”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, bhikkhave, chabbaggiyā bhikkhū jantāghare therehi bhikkhūhi nivāriyamānā anādariyaṁ paṭicca pahūtaṁ kaṭṭhaṁ āropetvā aggiṁ datvā dvāraṁ thaketvā dvāre nisīdanti;


pli: bhikkhū uṇhābhitattā dvāraṁ alabhamānā mucchitā papatantī”ti?


pli: “Saccaṁ, bhagavā”ti …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, jantāghare therena bhikkhunā nivāriyamānena anādariyaṁ paṭicca pahūtaṁ kaṭṭhaṁ āropetvā aggi dātabbo.


pli: Yo dadeyya, āpatti dukkaṭassa.


pli: Na, bhikkhave, dvāraṁ thaketvā dvāre nisīditabbaṁ.


pli: Yo nisīdeyya, āpatti dukkaṭassa.


pli: Tena hi, bhikkhave, bhikkhūnaṁ jantāgharavattaṁ paññapessāmi yathā bhikkhūhi jantāghare sammā vattitabbaṁ.


pli: Yo paṭhamaṁ jantāgharaṁ gacchati, sace chārikā ussannā hoti, chārikā chaḍḍetabbā.


pli: Sace jantāgharaṁ uklāpaṁ hoti, jantāgharaṁ sammajjitabbaṁ.


pli: Sace paribhaṇḍaṁ uklāpaṁ hoti, paribhaṇḍaṁ sammajjitabbaṁ.


pli: Sace pariveṇaṁ uklāpaṁ hoti, pariveṇaṁ sammajjitabbaṁ.


pli: Sace koṭṭhako uklāpo hoti, koṭṭhako sammajjitabbo.


pli: Sace jantāgharasālā uklāpā hoti, jantāgharasālā sammajjitabbā.


pli: Cuṇṇaṁ sannetabbaṁ, mattikā temetabbā, udakadoṇikāya udakaṁ āsiñcitabbaṁ.


pli: Jantāgharaṁ pavisantena mattikāya mukhaṁ makkhetvā purato ca pacchato ca paṭicchādetvā jantāgharaṁ pavisitabbaṁ.


pli: Na there bhikkhū anupakhajja nisīditabbaṁ.


pli: Na navā bhikkhū āsanena paṭibāhitabbā.


pli: Sace ussahati, jantāghare therānaṁ bhikkhūnaṁ parikammaṁ kātabbaṁ.


pli: Jantāgharā nikkhamantena jantāgharapīṭhaṁ ādāya purato ca pacchato ca paṭicchādetvā jantāgharā nikkhamitabbaṁ.


pli: Sace ussahati, udakepi therānaṁ bhikkhūnaṁ parikammaṁ kātabbaṁ.


pli: Na therānaṁ bhikkhūnaṁ puratopi nahāyitabbaṁ, na uparitopi nahāyitabbaṁ.


pli: Nahātena uttarantena otarantānaṁ maggo dātabbo.


pli: Yo pacchā jantāgharā nikkhamati, sace jantāgharaṁ cikkhallaṁ hoti, dhovitabbaṁ.


pli: Mattikādoṇikaṁ dhovitvā jantāgharapīṭhaṁ paṭisāmetvā aggiṁ vijjhāpetvā dvāraṁ thaketvā pakkamitabbaṁ.


pli: Idaṁ kho, bhikkhave, bhikkhūnaṁ jantāgharavattaṁ yathā bhikkhūhi jantāghare sammā vattitabban”ti.


pli: 10. Vaccakuṭivattakathā


pli: Tena kho pana samayena aññataro bhikkhu brāhmaṇajātiko vaccaṁ katvā na icchati ācametuṁ—


pli: “ko imaṁ vasalaṁ duggandhaṁ āmasissatī”ti.


pli: Tassa vaccamagge kimi saṇṭhāti.


pli: Atha kho so bhikkhu bhikkhūnaṁ etamatthaṁ ārocesi.


pli: “Kiṁ pana tvaṁ, āvuso, vaccaṁ katvā na ācamesī”ti?


pli: “Evamāvuso”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhu vaccaṁ katvā na ācamessatī”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira tvaṁ, bhikkhu, vaccaṁ katvā na ācamesī”ti?


pli: “Saccaṁ, bhagavā”ti …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, vaccaṁ katvā sati udake nācametabbaṁ.


pli: Yo nācameyya, āpatti dukkaṭassā”ti.


pli: Tena kho pana samayena bhikkhū vaccakuṭiyā yathāvuḍḍhaṁ vaccaṁ karonti.


pli: Navakā bhikkhū paṭhamataraṁ āgantvā vaccitā āgamenti.


pli: Te vaccaṁ sandhārentā mucchitā papatanti.


pli: Bhagavato etamatthaṁ ārocesuṁ …pe…


pli: “saccaṁ kira, bhikkhave …pe…


pli: “saccaṁ, bhagavā”ti …pe…


pli: “na, bhikkhave, vaccakuṭiyā yathāvuḍḍhaṁ vacco kātabbo.


pli: Yo kareyya, āpatti dukkaṭassa.


pli: Anujānāmi, bhikkhave, āgatapaṭipāṭiyā vaccaṁ kātun”ti.


pli: Tena kho pana samayena chabbaggiyā bhikkhū atisahasāpi vaccakuṭiṁ pavisanti, ubbhajitvāpi pavisanti, nitthunantāpi vaccaṁ karonti, dantakaṭṭhaṁ khādantāpi vaccaṁ karonti, bahiddhāpi vaccadoṇikāya vaccaṁ karonti, bahiddhāpi passāvadoṇikāya passāvaṁ karonti, passāvadoṇikāyapi kheḷaṁ karonti, pharusenapi kaṭṭhena avalekhanti, avalekhanakaṭṭhampi vaccakūpamhi pātenti, atisahasāpi nikkhamanti, ubbhajitvāpi nikkhamanti, capucapukārakampi ācamenti, ācamanasarāvakepi udakaṁ sesenti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū atisahasāpi vaccakuṭiṁ pavisissanti, ubbhajitvāpi pavisissanti, nitthunantāpi vaccaṁ karissanti, dantakaṭṭhaṁ khādantāpi vaccaṁ karissanti, bahiddhāpi vaccadoṇikāya vaccaṁ karissanti, bahiddhāpi passāvadoṇikāya passāvaṁ karissanti, passāvadoṇikāyapi kheḷaṁ karissanti, pharusenapi kaṭṭhena avalekhissanti, avalekhanakaṭṭhampi vaccakūpamhi pātessanti, atisahasāpi nikkhamissanti, ubbhajitvāpi nikkhamissanti, capucapukārakampi ācamessanti, ācamanasarāvakepi udakaṁ sesessantī”ti.


pli: Atha kho te bhikkhū bhagavato etamatthaṁ ārocesuṁ …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “Tena hi, bhikkhave, bhikkhūnaṁ vaccakuṭivattaṁ paññapessāmi yathā bhikkhūhi vaccakuṭiyā sammā vattitabbaṁ.


pli: Yo vaccakuṭiṁ gacchati tena bahi ṭhitena ukkāsitabbaṁ.


pli: Anto nisinnenapi ukkāsitabbaṁ.


pli: Cīvaravaṁse vā cīvararajjuyā vā cīvaraṁ nikkhipitvā sādhukaṁ ataramānena vaccakuṭi pavisitabbā.


pli: Nātisahasā pavisitabbā.


pli: Na ubbhajitvā pavisitabbā.


pli: Vaccapādukāya ṭhitena ubbhajitabbaṁ.


pli: Na nitthunantena vacco kātabbo.


pli: Na dantakaṭṭhaṁ khādantena vacco kātabbo.


pli: Na bahiddhā vaccadoṇikāya vacco kātabbo.


pli: Na bahiddhā passāvadoṇikāya passāvo kātabbo.


pli: Na passāvadoṇikāya kheḷo kātabbo.


pli: Na pharusena kaṭṭhena avalekhitabbaṁ.


pli: Na avalekhanakaṭṭhaṁ vaccakūpamhi pātetabbaṁ.


pli: Vaccapādukāya ṭhitena paṭicchādetabbaṁ.


pli: Nātisahasā nikkhamitabbaṁ.


pli: Na ubbhajitvā nikkhamitabbaṁ.


pli: Ācamanapādukāya ṭhitena ubbhajitabbaṁ.


pli: Na capucapukārakaṁ ācametabbaṁ.


pli: Na ācamanasarāvake udakaṁ sesetabbaṁ.


pli: Sace vaccakuṭi uhatā hoti, dhovitabbā.


pli: Sace avalekhanapidharo pūro hoti, avalekhanakaṭṭhaṁ chaḍḍetabbaṁ.


pli: Sace vaccakuṭi uklāpā hoti, vaccakuṭi sammajjitabbā.


pli: Sace paribhaṇḍaṁ uklāpaṁ hoti, paribhaṇḍaṁ sammajjitabbaṁ.


pli: Sace pariveṇaṁ uklāpaṁ hoti, pariveṇaṁ sammajjitabbaṁ.


pli: Sace koṭṭhako uklāpo hoti, koṭṭhako sammajjitabbo.


pli: Sace ācamanakumbhiyā udakaṁ na hoti, ācamanakumbhiyā udakaṁ āsiñcitabbaṁ.


pli: Idaṁ kho, bhikkhave, bhikkhūnaṁ vaccakuṭivattaṁ yathā bhikkhūhi vaccakuṭiyā sammā vattitabban”ti.


pli: 11. Upajjhāyavattakathā


pli: Tena kho pana samayena saddhivihārikā upajjhāyesu na sammā vattanti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma saddhivihārikā upajjhāyesu na sammā vattissantī”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, bhikkhave, saddhivihārikā upajjhāyesu na sammā vattantī”ti?


pli: “Saccaṁ, bhagavā”ti


pli: vigarahi buddho bhagavā …pe…


pli: kathañhi nāma, bhikkhave, saddhivihārikā upajjhāyesu na sammā vattissanti.


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “Tena hi, bhikkhave, saddhivihārikānaṁ upajjhāyesu vattaṁ paññapessāmi yathā saddhivihārikehi upajjhāyesu sammā vattitabbaṁ.


pli: Saddhivihārikena, bhikkhave, upajjhāyamhi sammā vattitabbaṁ.


pli: Tatrāyaṁ sammāvattanā—


pli: Kālasseva uṭṭhāya upāhanā omuñcitvā ekaṁsaṁ uttarāsaṅgaṁ karitvā dantakaṭṭhaṁ dātabbaṁ, mukhodakaṁ dātabbaṁ, āsanaṁ paññapetabbaṁ.


pli: Sace yāgu hoti, bhājanaṁ dhovitvā yāgu upanāmetabbā.


pli: Yāguṁ pītassa udakaṁ datvā bhājanaṁ paṭiggahetvā nīcaṁ katvā sādhukaṁ appaṭighaṁsantena dhovitvā paṭisāmetabbaṁ.


pli: Upajjhāyamhi vuṭṭhite āsanaṁ uddharitabbaṁ.


pli: Sace so deso uklāpo hoti, so deso sammajjitabbo.


pli: Sace upajjhāyo gāmaṁ pavisitukāmo hoti, nivāsanaṁ dātabbaṁ, paṭinivāsanaṁ paṭiggahetabbaṁ, kāyabandhanaṁ dātabbaṁ, saguṇaṁ katvā saṅghāṭiyo dātabbā, dhovitvā patto sodako dātabbo.


pli: Sace upajjhāyo pacchāsamaṇaṁ ākaṅkhati, timaṇḍalaṁ paṭicchādentena parimaṇḍalaṁ nivāsetvā kāyabandhanaṁ bandhitvā saguṇaṁ katvā saṅghāṭiyo pārupitvā gaṇṭhikaṁ paṭimuñcitvā dhovitvā pattaṁ gahetvā upajjhāyassa pacchāsamaṇena hotabbaṁ.


pli: Nātidūre gantabbaṁ, nāccāsanne gantabbaṁ, pattapariyāpannaṁ paṭiggahetabbaṁ.


pli: Na upajjhāyassa bhaṇamānassa antarantarā kathā opātetabbā.


pli: Upajjhāyo āpattisāmantā bhaṇamāno nivāretabbo.


pli: Nivattantena paṭhamataraṁ āgantvā āsanaṁ paññapetabbaṁ, pādodakaṁ pādapīṭhaṁ pādakathalikaṁ upanikkhipitabbaṁ, paccuggantvā pattacīvaraṁ paṭiggahetabbaṁ, paṭinivāsanaṁ dātabbaṁ, nivāsanaṁ paṭiggahetabbaṁ.


pli: Sace cīvaraṁ sinnaṁ hoti, muhuttaṁ uṇhe otāpetabbaṁ, na ca uṇhe cīvaraṁ nidahitabbaṁ.


pli: Cīvaraṁ saṅgharitabbaṁ.


pli: Cīvaraṁ saṅgharantena caturaṅgulaṁ kaṇṇaṁ ussāretvā cīvaraṁ saṅgharitabbaṁ—


pli: mā majjhe bhaṅgo ahosīti.


pli: Obhoge kāyabandhanaṁ kātabbaṁ.


pli: Sace piṇḍapāto hoti, upajjhāyo ca bhuñjitukāmo hoti, udakaṁ datvā piṇḍapāto upanāmetabbo.


pli: Upajjhāyo pānīyena pucchitabbo.


pli: Bhuttāvissa udakaṁ datvā pattaṁ paṭiggahetvā nīcaṁ katvā sādhukaṁ appaṭighaṁsantena dhovitvā vodakaṁ katvā muhuttaṁ uṇhe otāpetabbo.


pli: Na ca uṇhe patto nidahitabbo.


pli: Pattacīvaraṁ nikkhipitabbaṁ.


pli: Pattaṁ nikkhipantena ekena hatthena pattaṁ gahetvā ekena hatthena heṭṭhāmañcaṁ vā heṭṭhāpīṭhaṁ vā parāmasitvā patto nikkhipitabbo.


pli: Na ca anantarahitāya bhūmiyā patto nikkhipitabbo.


pli: Cīvaraṁ nikkhipantena ekena hatthena cīvaraṁ gahetvā ekena hatthena cīvaravaṁsaṁ vā cīvararajjuṁ vā pamajjitvā pārato antaṁ orato bhogaṁ katvā cīvaraṁ nikkhipitabbaṁ.


pli: Upajjhāyamhi vuṭṭhite āsanaṁ uddharitabbaṁ, pādodakaṁ pādapīṭhaṁ pādakathalikaṁ paṭisāmetabbaṁ.


pli: Sace so deso uklāpo hoti, so deso sammajjitabbo.


pli: Sace upajjhāyo nahāyitukāmo hoti, nahānaṁ paṭiyādetabbaṁ.


pli: Sace sītena attho hoti, sītaṁ paṭiyādetabbaṁ.


pli: Sace uṇhena attho hoti, uṇhaṁ paṭiyādetabbaṁ.


pli: Sace upajjhāyo jantāgharaṁ pavisitukāmo hoti, cuṇṇaṁ sannetabbaṁ, mattikā temetabbā, jantāgharapīṭhaṁ ādāya upajjhāyassa piṭṭhito piṭṭhito gantvā jantāgharapīṭhaṁ datvā cīvaraṁ paṭiggahetvā ekamantaṁ nikkhipitabbaṁ, cuṇṇaṁ dātabbaṁ, mattikā dātabbā.


pli: Sace ussahati, jantāgharaṁ pavisitabbaṁ.


pli: Jantāgharaṁ pavisantena mattikāya mukhaṁ makkhetvā purato ca pacchato ca paṭicchādetvā jantāgharaṁ pavisitabbaṁ.


pli: Na there bhikkhū anupakhajja nisīditabbaṁ.


pli: Na navā bhikkhū āsanena paṭibāhitabbā.


pli: Jantāghare upajjhāyassa parikammaṁ kātabbaṁ.


pli: Jantāgharā nikkhamantena jantāgharapīṭhaṁ ādāya purato ca pacchato ca paṭicchādetvā jantāgharā nikkhamitabbaṁ.


pli: Udakepi upajjhāyassa parikammaṁ kātabbaṁ.


pli: Nahātena paṭhamataraṁ uttaritvā attano gattaṁ vodakaṁ katvā nivāsetvā upajjhāyassa gattato udakaṁ pamajjitabbaṁ, nivāsanaṁ dātabbaṁ, saṅghāṭi dātabbā, jantāgharapīṭhaṁ ādāya paṭhamataraṁ āgantvā āsanaṁ paññapetabbaṁ, pādodakaṁ pādapīṭhaṁ pādakathalikaṁ upanikkhipitabbaṁ.


pli: Upajjhāyo pānīyena pucchitabbo.


pli: Sace uddisāpetukāmo hoti, uddisitabbo.


pli: Sace paripucchitukāmo hoti, paripucchitabbo.


pli: Yasmiṁ vihāre upajjhāyo viharati, sace so vihāro uklāpo hoti, sace ussahati, sodhetabbo.


pli: Vihāraṁ sodhentena paṭhamaṁ pattacīvaraṁ nīharitvā ekamantaṁ nikkhipitabbaṁ;


pli: nisīdanapaccattharaṇaṁ nīharitvā ekamantaṁ nikkhipitabbaṁ;


pli: bhisibibbohanaṁ nīharitvā ekamantaṁ nikkhipitabbaṁ;


pli: mañco nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, nīharitvā ekamantaṁ nikkhipitabbo;


pli: pīṭhaṁ nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, nīharitvā ekamantaṁ nikkhipitabbaṁ;


pli: mañcapaṭipādakā nīharitvā ekamantaṁ nikkhipitabbā;


pli: kheḷamallako nīharitvā ekamantaṁ nikkhipitabbo;


pli: apassenaphalakaṁ nīharitvā ekamantaṁ nikkhipitabbaṁ;


pli: bhūmattharaṇaṁ yathāpaññattaṁ sallakkhetvā nīharitvā ekamantaṁ nikkhipitabbaṁ.


pli: Sace vihāre santānakaṁ hoti, ullokā paṭhamaṁ ohāretabbaṁ, ālokasandhikaṇṇabhāgā pamajjitabbā.


pli: Sace gerukaparikammakatā bhitti kaṇṇakitā hoti, coḷakaṁ temetvā pīḷetvā pamajjitabbā.


pli: Sace kāḷavaṇṇakatā bhūmi kaṇṇakitā hoti, coḷakaṁ temetvā pīḷetvā pamajjitabbā.


pli: Sace akatā hoti bhūmi, udakena paripphositvā paripphositvā sammajjitabbā—


pli: mā vihāro rajena uhaññīti.


pli: Saṅkāraṁ vicinitvā ekamantaṁ chaḍḍetabbaṁ.


pli: Bhūmattharaṇaṁ otāpetvā sodhetvā papphoṭetvā atiharitvā yathāpaññattaṁ paññapetabbaṁ.


pli: Mañcapaṭipādakā otāpetvā pamajjitvā atiharitvā yathāṭhāne ṭhapetabbā.


pli: Mañco otāpetvā sodhetvā papphoṭetvā nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, atiharitvā yathāpaññattaṁ paññapetabbo.


pli: Pīṭhaṁ otāpetvā sodhetvā papphoṭetvā nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, atiharitvā yathāpaññattaṁ paññapetabbaṁ.


pli: Bhisibibbohanaṁ otāpetvā sodhetvā papphoṭetvā atiharitvā yathāpaññattaṁ paññapetabbaṁ.


pli: Nisīdanapaccattharaṇaṁ otāpetvā sodhetvā papphoṭetvā atiharitvā yathāpaññattaṁ paññapetabbaṁ.


pli: Kheḷamallako otāpetvā pamajjitvā atiharitvā yathāṭhāne ṭhapetabbo.


pli: Apassenaphalakaṁ otāpetvā pamajjitvā atiharitvā yathāṭhāne ṭhapetabbaṁ.


pli: Pattacīvaraṁ nikkhipitabbaṁ.


pli: Pattaṁ nikkhipantena ekena hatthena pattaṁ gahetvā ekena hatthena heṭṭhāmañcaṁ vā heṭṭhāpīṭhaṁ vā parāmasitvā patto nikkhipitabbo.


pli: Na ca anantarahitāya bhūmiyā patto nikkhipitabbo.


pli: Cīvaraṁ nikkhipantena ekena hatthena cīvaraṁ gahetvā ekena hatthena cīvaravaṁsaṁ vā cīvararajjuṁ vā pamajjitvā pārato antaṁ orato bhogaṁ katvā cīvaraṁ nikkhipitabbaṁ.


pli: Sace puratthimā sarajā vātā vāyanti, puratthimā vātapānā thaketabbā.


pli: Sace pacchimā sarajā vātā vāyanti, pacchimā vātapānā thaketabbā.


pli: Sace uttarā sarajā vātā vāyanti, uttarā vātapānā thaketabbā.


pli: Sace dakkhiṇā sarajā vātā vāyanti, dakkhiṇā vātapānā thaketabbā.


pli: Sace sītakālo hoti, divā vātapānā vivaritabbā, rattiṁ thaketabbā.


pli: Sace uṇhakālo hoti, divā vātapānā thaketabbā, rattiṁ vivaritabbā.


pli: Sace pariveṇaṁ uklāpaṁ hoti, pariveṇaṁ sammajjitabbaṁ.


pli: Sace koṭṭhako uklāpo hoti, koṭṭhako sammajjitabbo.


pli: Sace upaṭṭhānasālā uklāpā hoti, upaṭṭhānasālā sammajjitabbā.


pli: Sace aggisālā uklāpā hoti, aggisālā sammajjitabbā.


pli: Sace vaccakuṭi uklāpā hoti, vaccakuṭi sammajjitabbā.


pli: Sace pānīyaṁ na hoti, pānīyaṁ upaṭṭhāpetabbaṁ.


pli: Sace paribhojanīyaṁ na hoti, paribhojanīyaṁ upaṭṭhāpetabbaṁ.


pli: Sace ācamanakumbhiyā udakaṁ na hoti, ācamanakumbhiyā udakaṁ āsiñcitabbaṁ.


pli: Sace upajjhāyassa anabhirati uppannā hoti, saddhivihārikena vūpakāsetabbo, vūpakāsāpetabbo, dhammakathā vāssa kātabbā.


pli: Sace upajjhāyassa kukkuccaṁ uppannaṁ hoti, saddhivihārikena vinodetabbaṁ, vinodāpetabbaṁ, dhammakathā vāssa kātabbā.


pli: Sace upajjhāyassa diṭṭhigataṁ uppannaṁ hoti, saddhivihārikena vivecetabbaṁ, vivecāpetabbaṁ, dhammakathā vāssa kātabbā.


pli: Sace upajjhāyo garudhammaṁ ajjhāpanno hoti parivāsāraho, saddhivihārikena ussukkaṁ kātabbaṁ—


pli: kinti nu kho saṅgho upajjhāyassa parivāsaṁ dadeyyāti.


pli: Sace upajjhāyo mūlāyapaṭikassanāraho hoti, saddhivihārikena ussukkaṁ kātabbaṁ—


pli: kinti nu kho saṅgho upajjhāyaṁ mūlāya paṭikasseyyāti.


pli: Sace upajjhāyo mānattāraho hoti, saddhivihārikena ussukkaṁ kātabbaṁ—


pli: kinti nu kho saṅgho upajjhāyassa mānattaṁ dadeyyāti.


pli: Sace upajjhāyo abbhānāraho hoti, saddhivihārikena ussukkaṁ kātabbaṁ—


pli: kinti nu kho saṅgho upajjhāyaṁ abbheyyāti.


pli: Sace saṅgho upajjhāyassa kammaṁ kattukāmo hoti, tajjanīyaṁ vā niyassaṁ vā pabbājanīyaṁ vā paṭisāraṇīyaṁ vā ukkhepanīyaṁ vā, saddhivihārikena ussukkaṁ kātabbaṁ—


pli: kinti nu kho saṅgho upajjhāyassa kammaṁ na kareyya, lahukāya vā pariṇāmeyyāti.


pli: Kataṁ vā panassa hoti saṅghena kammaṁ, tajjanīyaṁ vā niyassaṁ vā pabbājanīyaṁ vā paṭisāraṇīyaṁ vā ukkhepanīyaṁ vā, saddhivihārikena ussukkaṁ kātabbaṁ—


pli: kinti nu kho upajjhāyo sammā vatteyya, lomaṁ pāteyya, netthāraṁ vatteyya, saṅgho taṁ kammaṁ paṭippassambheyyāti.


pli: Sace upajjhāyassa cīvaraṁ dhovitabbaṁ hoti, saddhivihārikena dhovitabbaṁ, ussukkaṁ vā kātabbaṁ—


pli: kinti nu kho upajjhāyassa cīvaraṁ dhoviyethāti.


pli: Sace upajjhāyassa cīvaraṁ kātabbaṁ hoti, saddhivihārikena kātabbaṁ, ussukkaṁ vā kātabbaṁ—


pli: kinti nu kho upajjhāyassa cīvaraṁ kariyethāti.


pli: Sace upajjhāyassa rajanā pacitabbā hoti, saddhivihārikena pacitabbā, ussukkaṁ vā kātabbaṁ—


pli: kinti nu kho upajjhāyassa rajanaṁ paciyethāti.


pli: Sace upajjhāyassa cīvaraṁ rajitabbaṁ hoti, saddhivihārikena rajitabbaṁ, ussukkaṁ vā kātabbaṁ—


pli: kinti nu kho upajjhāyassa cīvaraṁ rajiyethāti.


pli: Cīvaraṁ rajantena sādhukaṁ samparivattakaṁ samparivattakaṁ rajitabbaṁ, na ca acchinne theve pakkamitabbaṁ.


pli: Na upajjhāyaṁ anāpucchā ekaccassa patto dātabbo, na ekaccassa patto paṭiggahetabbo;


pli: na ekaccassa cīvaraṁ dātabbaṁ, na ekaccassa cīvaraṁ paṭiggahetabbaṁ;


pli: na ekaccassa parikkhāro dātabbo, na ekaccassa parikkhāro paṭiggahetabbo;


pli: na ekaccassa kesā chedetabbā, na ekaccena kesā chedāpetabbā;


pli: na ekaccassa parikammaṁ kātabbaṁ, na ekaccena parikammaṁ kārāpetabbaṁ;


pli: na ekaccassa veyyāvacco kātabbo, na ekaccena veyyāvacco kārāpetabbo;


pli: na ekaccassa pacchāsamaṇena hotabbaṁ, na ekacco pacchāsamaṇo ādātabbo;


pli: na ekaccassa piṇḍapāto nīharitabbo, na ekaccena piṇḍapāto nīharāpetabbo;


pli: na upajjhāyaṁ anāpucchā gāmo pavisitabbo;


pli: na susānaṁ gantabbaṁ;


pli: na disā pakkamitabbā.


pli: Sace upajjhāyo gilāno hoti, yāvajīvaṁ upaṭṭhātabbo, vuṭṭhānamassa āgametabbaṁ.


pli: Idaṁ kho, bhikkhave, saddhivihārikānaṁ upajjhāyesu vattaṁ yathā saddhivihārikehi upajjhāyesu sammā vattitabban”ti.


pli: 12. Saddhivihārikavattakathā


pli: Tena kho pana samayena upajjhāyā saddhivihārikesu na sammā vattanti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma upajjhāyā saddhivihārikesu na sammā vattissantī”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, bhikkhave, upajjhāyā saddhivihārikesu na sammā vattantī”ti?


pli: “Saccaṁ, bhagavā”ti …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “Tena hi, bhikkhave, upajjhāyānaṁ saddhivihārikesu vattaṁ paññapessāmi yathā upajjhāyehi saddhivihārikesu sammā vattitabbaṁ.


pli: Upajjhāyena, bhikkhave, saddhivihārikamhi sammā vattitabbaṁ.


pli: Tatrāyaṁ sammāvattanā—


pli: Upajjhāyena, bhikkhave, saddhivihāriko saṅgahetabbo anuggahetabbo uddesena paripucchāya ovādena anusāsaniyā.


pli: Sace upajjhāyassa patto hoti, saddhivihārikassa patto na hoti, upajjhāyena saddhivihārikassa patto dātabbo, ussukkaṁ vā kātabbaṁ—


pli: kinti nu kho saddhivihārikassa patto uppajjiyethāti.


pli: Sace upajjhāyassa cīvaraṁ hoti, saddhivihārikassa cīvaraṁ na hoti, upajjhāyena saddhivihārikassa cīvaraṁ dātabbaṁ, ussukkaṁ vā kātabbaṁ—


pli: kinti nu kho saddhivihārikassa cīvaraṁ uppajjiyethāti.


pli: Sace upajjhāyassa parikkhāro hoti, saddhivihārikassa parikkhāro na hoti, upajjhāyena saddhivihārikassa parikkhāro dātabbo, ussukkaṁ vā kātabbaṁ—


pli: kinti nu kho saddhivihārikassa parikkhāro uppajjiyethāti.


pli: Sace saddhivihāriko gilāno hoti, kālasseva uṭṭhāya dantakaṭṭhaṁ dātabbaṁ, mukhodakaṁ dātabbaṁ, āsanaṁ paññapetabbaṁ.


pli: Sace yāgu hoti, bhājanaṁ dhovitvā yāgu upanāmetabbā.


pli: Yāguṁ pītassa udakaṁ datvā bhājanaṁ paṭiggahetvā nīcaṁ katvā sādhukaṁ appaṭighaṁsantena dhovitvā paṭisāmetabbaṁ.


pli: Saddhivihārikamhi vuṭṭhite āsanaṁ uddharitabbaṁ.


pli: Sace so deso uklāpo hoti, so deso sammajjitabbo.


pli: Sace saddhivihāriko gāmaṁ pavisitukāmo hoti, nivāsanaṁ dātabbaṁ, paṭinivāsanaṁ paṭiggahetabbaṁ, kāyabandhanaṁ dātabbaṁ, saguṇaṁ katvā saṅghāṭiyo dātabbā, dhovitvā patto sodako dātabbo.


pli: Ettāvatā nivattissatīti āsanaṁ paññapetabbaṁ, pādodakaṁ pādapīṭhaṁ pādakathalikaṁ upanikkhipitabbaṁ, paccuggantvā pattacīvaraṁ paṭiggahetabbaṁ, paṭinivāsanaṁ dātabbaṁ, nivāsanaṁ paṭiggahetabbaṁ.


pli: Sace cīvaraṁ sinnaṁ hoti, muhuttaṁ uṇhe otāpetabbaṁ, na ca uṇhe cīvaraṁ nidahitabbaṁ.


pli: Cīvaraṁ saṅgharitabbaṁ.


pli: Cīvaraṁ saṅgharantena caturaṅgulaṁ kaṇṇaṁ ussāretvā cīvaraṁ saṅgharitabbaṁ—


pli: mā majjhe bhaṅgo ahosīti.


pli: Obhoge kāyabandhanaṁ kātabbaṁ.


pli: Sace piṇḍapāto hoti, saddhivihāriko ca bhuñjitukāmo hoti, udakaṁ datvā piṇḍapāto upanāmetabbo.


pli: Saddhivihāriko pānīyena pucchitabbo.


pli: Bhuttāvissa udakaṁ datvā pattaṁ paṭiggahetvā nīcaṁ katvā sādhukaṁ appaṭighaṁsantena dhovitvā vodakaṁ katvā muhuttaṁ uṇhe otāpetabbo, na ca uṇhe patto nidahitabbo.


pli: Pattacīvaraṁ nikkhipitabbaṁ.


pli: Pattaṁ nikkhipantena ekena hatthena pattaṁ gahetvā ekena hatthena heṭṭhāmañcaṁ vā heṭṭhāpīṭhaṁ vā parāmasitvā patto nikkhipitabbo.


pli: Na ca anantarahitāya bhūmiyā patto nikkhipitabbo.


pli: Cīvaraṁ nikkhipantena ekena hatthena cīvaraṁ gahetvā ekena hatthena cīvaravaṁsaṁ vā cīvararajjuṁ vā pamajjitvā pārato antaṁ orato bhogaṁ katvā cīvaraṁ nikkhipitabbaṁ.


pli: Saddhivihārikamhi vuṭṭhite āsanaṁ uddharitabbaṁ, pādodakaṁ pādapīṭhaṁ pādakathalikaṁ paṭisāmetabbaṁ.


pli: Sace saddhivihāriko nahāyitukāmo hoti, nahānaṁ paṭiyādetabbaṁ.


pli: Sace sītena attho hoti, sītaṁ paṭiyādetabbaṁ.


pli: Sace uṇhena attho hoti, uṇhaṁ paṭiyādetabbaṁ.


pli: Sace saddhivihāriko jantāgharaṁ pavisitukāmo hoti, cuṇṇaṁ sannetabbaṁ, mattikā temetabbā, jantāgharapīṭhaṁ ādāya gantvā jantāgharapīṭhaṁ datvā cīvaraṁ paṭiggahetvā ekamantaṁ nikkhipitabbaṁ, cuṇṇaṁ dātabbaṁ, mattikā dātabbā.


pli: Sace ussahati jantāgharaṁ pavisitabbaṁ.


pli: Jantāgharaṁ pavisantena mattikāya mukhaṁ makkhetvā purato ca pacchato ca paṭicchādetvā jantāgharaṁ pavisitabbaṁ.


pli: Na there bhikkhū anupakhajja nisīditabbaṁ, na navā bhikkhū āsanena paṭibāhitabbā.


pli: Jantāghare saddhivihārikassa parikammaṁ kātabbaṁ.


pli: Jantāgharā nikkhamantena jantāgharapīṭhaṁ ādāya purato ca pacchato ca paṭicchādetvā jantāgharā nikkhamitabbaṁ.


pli: Udakepi saddhivihārikassa parikammaṁ kātabbaṁ.


pli: Nahātena paṭhamataraṁ uttaritvā attano gattaṁ vodakaṁ katvā nivāsetvā saddhivihārikassa gattato udakaṁ pamajjitabbaṁ, nivāsanaṁ dātabbaṁ, saṅghāṭi dātabbā, jantāgharapīṭhaṁ ādāya paṭhamataraṁ āgantvā āsanaṁ paññapetabbaṁ, pādodakaṁ pādapīṭhaṁ pādakathalikaṁ upanikkhipitabbaṁ.


pli: Saddhivihāriko pānīyena pucchitabbo.


pli: Yasmiṁ vihāre saddhivihāriko viharati, sace so vihāro uklāpo hoti, sace ussahati, sodhetabbo.


pli: Vihāraṁ sodhentena paṭhamaṁ pattacīvaraṁ nīharitvā ekamantaṁ nikkhipitabbaṁ …pe…


pli: sace ācamanakumbhiyā udakaṁ na hoti, ācamanakumbhiyā udakaṁ āsiñcitabbaṁ.


pli: Sace saddhivihārikassa anabhirati uppannā hoti, upajjhāyena vūpakāsetabbo, vūpakāsāpetabbo, dhammakathā vāssa kātabbā.


pli: Sace saddhivihārikassa kukkuccaṁ uppannaṁ hoti, upajjhāyena vinodetabbaṁ, vinodāpetabbaṁ, dhammakathā vāssa kātabbā.


pli: Sace saddhivihārikassa diṭṭhigataṁ uppannaṁ hoti, upajjhāyena vivecetabbaṁ, vivecāpetabbaṁ, dhammakathā vāssa kātabbā.


pli: Sace saddhivihāriko garudhammaṁ ajjhāpanno hoti parivāsāraho, upajjhāyena ussukkaṁ kātabbaṁ—


pli: kinti nu kho saṅgho saddhivihārikassa parivāsaṁ dadeyyāti.


pli: Sace saddhivihāriko mūlāyapaṭikassanāraho hoti, upajjhāyena ussukkaṁ kātabbaṁ—


pli: kinti nu kho saṅgho saddhivihārikaṁ mūlāya paṭikasseyyāti.


pli: Sace saddhivihāriko mānattāraho hoti, upajjhāyena ussukkaṁ kātabbaṁ—


pli: kinti nu kho saṅgho saddhivihārikassa mānattaṁ dadeyyāti.


pli: Sace saddhivihāriko abbhānāraho hoti, upajjhāyena ussukkaṁ kātabbaṁ—


pli: kinti nu kho saṅgho saddhivihārikaṁ abbheyyāti.


pli: Sace saṅgho saddhivihārikassa kammaṁ kattukāmo hoti, tajjanīyaṁ vā niyassaṁ vā pabbājanīyaṁ vā paṭisāraṇīyaṁ vā ukkhepanīyaṁ vā, upajjhāyena ussukkaṁ kātabbaṁ—


pli: kinti nu kho saṅgho saddhivihārikassa kammaṁ na kareyya, lahukāya vā pariṇāmeyyāti.


pli: Kataṁ vā panassa hoti saṅghena kammaṁ, tajjanīyaṁ vā niyassaṁ vā pabbājanīyaṁ vā paṭisāraṇīyaṁ vā, ukkhepanīyaṁ vā, upajjhāyena ussukkaṁ kātabbaṁ—


pli: kinti nu kho saddhivihāriko sammā vatteyya lomaṁ pāteyya, netthāraṁ vatteyya, saṅgho taṁ kammaṁ paṭippassambheyyāti.


pli: Sace saddhivihārikassa cīvaraṁ dhovitabbaṁ hoti, upajjhāyena ācikkhitabbaṁ—evaṁ dhoveyyāsīti,


pli: ussukkaṁ vā kātabbaṁ—kinti nu kho saddhivihārikassa cīvaraṁ dhoviyethāti.


pli: Sace saddhivihārikassa cīvaraṁ kātabbaṁ hoti, upajjhāyena ācikkhitabbaṁ—evaṁ kareyyāsīti,


pli: ussukkaṁ vā kātabbaṁ—kinti nu kho saddhivihārikassa cīvaraṁ kariyethāti.


pli: Sace saddhivihārikassa rajanaṁ pacitabbaṁ hoti, upajjhāyena ācikkhitabbaṁ—evaṁ paceyyāsīti,


pli: ussukkaṁ vā kātabbaṁ—kinti nu kho saddhivihārikassa rajanaṁ paciyethāti.


pli: Sace saddhivihārikassa cīvaraṁ rajitabbaṁ hoti, upajjhāyena ācikkhitabbaṁ—evaṁ rajeyyāsīti,


pli: ussukkaṁ vā kātabbaṁ—kinti nu kho saddhivihārikassa cīvaraṁ rajiyethāti.


pli: Cīvaraṁ rajantena sādhukaṁ samparivattakaṁ samparivattakaṁ rajitabbaṁ, na ca acchinne theve pakkamitabbaṁ.


pli: Sace saddhivihāriko gilāno hoti, yāvajīvaṁ upaṭṭhātabbo, vuṭṭhānamassa āgametabbaṁ.


pli: Idaṁ kho, bhikkhave, upajjhāyānaṁ saddhivihārikesu vattaṁ yathā upajjhāyehi saddhivihārikesu sammā vattitabban”ti.


pli: Dutiyabhāṇavāro niṭṭhito.


pli: 13. Ācariyavattakathā


pli: Tena kho pana samayena antevāsikā ācariyesu na sammā vattanti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma antevāsikā ācariyesu na sammā vattissantī”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, bhikkhave, antevāsikā ācariyesu na sammā vattantī”ti?


pli: “Saccaṁ, bhagavā”ti …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “Tena hi, bhikkhave, antevāsikānaṁ ācariyesu vattaṁ paññapessāmi yathā antevāsikehi ācariyesu sammā vattitabbaṁ.


pli: Antevāsikena, bhikkhave, ācariyamhi sammā vattitabbaṁ.


pli: Tatrāyaṁ sammāvattanā—


pli: Kālasseva uṭṭhāya upāhanā omuñcitvā ekaṁsaṁ uttarāsaṅgaṁ karitvā dantakaṭṭhaṁ dātabbaṁ, mukhodakaṁ dātabbaṁ, āsanaṁ paññapetabbaṁ.


pli: Sace yāgu hoti, bhājanaṁ dhovitvā yāgu upanāmetabbā.


pli: Yāguṁ pītassa udakaṁ datvā bhājanaṁ paṭiggahetvā nīcaṁ katvā sādhukaṁ appaṭighaṁsantena dhovitvā paṭisāmetabbaṁ.


pli: Ācariyamhi vuṭṭhite āsanaṁ uddharitabbaṁ.


pli: Sace so deso uklāpo hoti, so deso sammajjitabbo.


pli: Sace ācariyo gāmaṁ pavisitukāmo hoti, nivāsanaṁ dātabbaṁ, paṭinivāsanaṁ paṭiggahetabbaṁ, kāyabandhanaṁ dātabbaṁ, saguṇaṁ katvā saṅghāṭiyo dātabbā, dhovitvā patto sodako dātabbo.


pli: Sace ācariyo pacchāsamaṇaṁ ākaṅkhati, timaṇḍalaṁ paṭicchādentena parimaṇḍalaṁ nivāsetvā kāyabandhanaṁ bandhitvā saguṇaṁ katvā saṅghāṭiyo pārupitvā gaṇṭhikaṁ paṭimuñcitvā dhovitvā pattaṁ gahetvā ācariyassa pacchāsamaṇena hotabbaṁ.


pli: Nātidūre gantabbaṁ, nāccāsanne gantabbaṁ, pattapariyāpannaṁ paṭiggahetabbaṁ.


pli: Na ācariyassa bhaṇamānassa antarantarā kathā opātetabbā.


pli: Ācariyo āpattisāmantā bhaṇamāno nivāretabbo.


pli: Nivattantena paṭhamataraṁ āgantvā āsanaṁ paññapetabbaṁ, pādodakaṁ pādapīṭhaṁ pādakathalikaṁ upanikkhipitabbaṁ, paccuggantvā pattacīvaraṁ paṭiggahetabbaṁ, paṭinivāsanaṁ dātabbaṁ, nivāsanaṁ paṭiggahetabbaṁ.


pli: Sace cīvaraṁ sinnaṁ hoti, muhuttaṁ uṇhe otāpetabbaṁ, na ca uṇhe cīvaraṁ nidahitabbaṁ.


pli: Cīvaraṁ saṅgharitabbaṁ.


pli: Cīvaraṁ saṅgharantena caturaṅgulaṁ kaṇṇaṁ ussāretvā cīvaraṁ saṅgharitabbaṁ—


pli: mā majjhe bhaṅgo ahosīti.


pli: Obhoge kāyabandhanaṁ kātabbaṁ.


pli: Sace piṇḍapāto hoti, ācariyo ca bhuñjitukāmo hoti, udakaṁ datvā piṇḍapāto upanāmetabbo.


pli: Ācariyo pānīyena pucchitabbo.


pli: Bhuttāvissa udakaṁ datvā pattaṁ paṭiggahetvā nīcaṁ katvā sādhukaṁ appaṭighaṁsantena dhovitvā vodakaṁ katvā muhuttaṁ uṇhe otāpetabbo, na ca uṇhe patto nidahitabbo.


pli: Pattacīvaraṁ nikkhipitabbaṁ.


pli: Pattaṁ nikkhipantena ekena hatthena pattaṁ gahetvā ekena hatthena heṭṭhāmañcaṁ vā heṭṭhāpīṭhaṁ vā parāmasitvā patto nikkhipitabbo.


pli: Na ca anantarahitāya bhūmiyā patto nikkhipitabbo.


pli: Cīvaraṁ nikkhipantena ekena hatthena cīvaraṁ gahetvā ekena hatthena cīvaravaṁsaṁ vā cīvararajjuṁ vā pamajjitvā pārato antaṁ orato bhogaṁ katvā cīvaraṁ nikkhipitabbaṁ.


pli: Ācariyamhi vuṭṭhite āsanaṁ uddharitabbaṁ, pādodakaṁ pādapīṭhaṁ pādakathalikaṁ paṭisāmetabbaṁ.


pli: Sace so deso uklāpo hoti, so deso sammajjitabbo.


pli: Sace ācariyo nahāyitukāmo hoti, nahānaṁ paṭiyādetabbaṁ.


pli: Sace sītena attho hoti, sītaṁ paṭiyādetabbaṁ.


pli: Sace uṇhena attho hoti, uṇhaṁ paṭiyādetabbaṁ.


pli: Sace ācariyo jantāgharaṁ pavisitukāmo hoti, cuṇṇaṁ sannetabbaṁ, mattikā temetabbā, jantāgharapīṭhaṁ ādāya ācariyassa piṭṭhito piṭṭhito gantvā jantāgharapīṭhaṁ datvā cīvaraṁ paṭiggahetvā ekamantaṁ nikkhipitabbaṁ, cuṇṇaṁ dātabbaṁ, mattikā dātabbā.


pli: Sace ussahati, jantāgharaṁ pavisitabbaṁ.


pli: Jantāgharaṁ pavisantena mattikāya mukhaṁ makkhetvā purato ca pacchato ca paṭicchādetvā jantāgharaṁ pavisitabbaṁ.


pli: Na there bhikkhū anupakhajja nisīditabbaṁ.


pli: Na navā bhikkhū āsanena paṭibāhitabbā.


pli: Jantāghare ācariyassa parikammaṁ kātabbaṁ.


pli: Jantāgharā nikkhamantena jantāgharapīṭhaṁ ādāya purato ca pacchato ca paṭicchādetvā jantāgharā nikkhamitabbaṁ.


pli: Udakepi ācariyassa parikammaṁ kātabbaṁ.


pli: Nahātena paṭhamataraṁ uttaritvā attano gattaṁ vodakaṁ katvā nivāsetvā ācariyassa gattato udakaṁ pamajjitabbaṁ, nivāsanaṁ dātabbaṁ, saṅghāṭi dātabbā, jantāgharapīṭhaṁ ādāya paṭhamataraṁ āgantvā āsanaṁ paññapetabbaṁ, pādodakaṁ pādapīṭhaṁ pādakathalikaṁ upanikkhipitabbaṁ.


pli: Ācariyo pānīyena pucchitabbo.


pli: Sace uddisāpetukāmo hoti, uddisitabbo.


pli: Sace paripucchitukāmo hoti, paripucchitabbo.


pli: Yasmiṁ vihāre ācariyo viharati, sace so vihāro uklāpo hoti, sace ussahati, sodhetabbo.


pli: Vihāraṁ sodhentena paṭhamaṁ pattacīvaraṁ nīharitvā ekamantaṁ nikkhipitabbaṁ;


pli: nisīdanapaccattharaṇaṁ nīharitvā ekamantaṁ nikkhipitabbaṁ;


pli: bhisibibbohanaṁ nīharitvā ekamantaṁ nikkhipitabbaṁ;


pli: mañco nīcaṁ katvā sādhukaṁ appaṭighaṁsantena asaṅghaṭṭentena kavāṭapiṭṭhaṁ, nīharitvā ekamantaṁ nikkhipitabbo;


pli: pīṭhaṁ nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, nīharitvā ekamantaṁ nikkhipitabbaṁ;


pli: mañcapaṭipādakā nīharitvā ekamantaṁ nikkhipitabbā;


pli: kheḷamallako nīharitvā ekamantaṁ nikkhipitabbo;


pli: apassenaphalakaṁ nīharitvā ekamantaṁ nikkhipitabbaṁ;


pli: bhūmattharaṇaṁ yathāpaññattaṁ sallakkhetvā nīharitvā ekamantaṁ nikkhipitabbaṁ.


pli: Sace vihāre santānakaṁ hoti, ullokā paṭhamaṁ ohāretabbaṁ, ālokasandhikaṇṇabhāgā pamajjitabbā.


pli: Sace gerukaparikammakatā bhitti kaṇṇakitā hoti, coḷakaṁ temetvā pīḷetvā pamajjitabbā.


pli: Sace kāḷavaṇṇakatā bhūmi kaṇṇakitā hoti, coḷakaṁ temetvā pīḷetvā pamajjitabbā.


pli: Sace akatā hoti bhūmi, udakena paripphositvā paripphositvā sammajjitabbā—


pli: mā vihāro rajena uhaññīti.


pli: Saṅkāraṁ vicinitvā ekamantaṁ chaḍḍetabbaṁ.


pli: Bhūmattharaṇaṁ otāpetvā sodhetvā papphoṭetvā atiharitvā yathāpaññattaṁ paññapetabbaṁ.


pli: Mañcapaṭipādakā otāpetvā pamajjitvā atiharitvā yathāṭhāne ṭhapetabbā.


pli: Mañco otāpetvā sodhetvā papphoṭetvā nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, atiharitvā yathāpaññattaṁ paññapetabbo.


pli: Pīṭhaṁ otāpetvā sodhetvā papphoṭetvā nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, atiharitvā yathāpaññattaṁ paññapetabbaṁ.


pli: Bhisibibbohanaṁ otāpetvā sodhetvā papphoṭetvā atiharitvā yathāpaññattaṁ paññapetabbaṁ.


pli: Nisīdanapaccattharaṇaṁ otāpetvā sodhetvā papphoṭetvā atiharitvā yathāpaññattaṁ paññapetabbaṁ.


pli: Kheḷamallako otāpetvā pamajjitvā atiharitvā yathāṭhāne ṭhapetabbo.


pli: Apassenaphalakaṁ otāpetvā pamajjitvā atiharitvā yathāṭhāne ṭhapetabbaṁ.


pli: Pattacīvaraṁ nikkhipitabbaṁ.


pli: Pattaṁ nikkhipantena ekena hatthena pattaṁ gahetvā ekena hatthena heṭṭhāmañcaṁ vā heṭṭhāpīṭhaṁ vā parāmasitvā patto nikkhipitabbo.


pli: Na ca anantarahitāya bhūmiyā patto nikkhipitabbo.


pli: Cīvaraṁ nikkhipantena ekena hatthena cīvaraṁ gahetvā ekena hatthena cīvaravaṁsaṁ vā cīvararajjuṁ vā pamajjitvā pārato antaṁ orato bhogaṁ katvā cīvaraṁ nikkhipitabbaṁ.


pli: Sace puratthimā sarajā vātā vāyanti, puratthimā vātapānā thaketabbā.


pli: Sace pacchimā sarajā vātā vāyanti, pacchimā vātapānā thaketabbā.


pli: Sace uttarā sarajā vātā vāyanti, uttarā vātapānā thaketabbā.


pli: Sace dakkhiṇā sarajā vātā vāyanti, dakkhiṇā vātapānā thaketabbā.


pli: Sace sītakālo hoti, divā vātapānā vivaritabbā, rattiṁ thaketabbā.


pli: Sace uṇhakālo hoti, divā vātapānā thaketabbā, rattiṁ vivaritabbā.


pli: Sace pariveṇaṁ uklāpaṁ hoti, pariveṇaṁ sammajjitabbaṁ.


pli: Sace koṭṭhako uklāpo hoti, koṭṭhako sammajjitabbo.


pli: Sace upaṭṭhānasālā uklāpā hoti, upaṭṭhānasālā sammajjitabbā.


pli: Sace aggisālā uklāpā hoti, aggisālā sammajjitabbā.


pli: Sace vaccakuṭi uklāpā hoti, vaccakuṭi sammajjitabbā.


pli: Sace pānīyaṁ na hoti, pānīyaṁ upaṭṭhāpetabbaṁ.


pli: Sace paribhojanīyaṁ na hoti, paribhojanīyaṁ upaṭṭhāpetabbaṁ.


pli: Sace ācamanakumbhiyā udakaṁ na hoti, ācamanakumbhiyā udakaṁ āsiñcitabbaṁ.


pli: Sace ācariyassa anabhirati uppannā hoti, antevāsikena vūpakāsetabbo, vūpakāsāpetabbo, dhammakathā vāssa kātabbā.


pli: Sace ācariyassa kukkuccaṁ uppannaṁ hoti, antevāsikena vinodetabbaṁ, vinodāpetabbaṁ, dhammakathā vāssa kātabbā.


pli: Sace ācariyassa diṭṭhigataṁ uppannaṁ hoti, antevāsikena vivecetabbaṁ, vivecāpetabbaṁ, dhammakathā vāssa kātabbā.


pli: Sace ācariyo garudhammaṁ ajjhāpanno hoti, parivāsāraho, antevāsikena ussukkaṁ kātabbaṁ—


pli: kinti nu kho saṅgho ācariyassa parivāsaṁ dadeyyāti.


pli: Sace ācariyo mūlāyapaṭikassanāraho hoti, antevāsikena ussukkaṁ kātabbaṁ—


pli: kinti nu kho saṅgho ācariyaṁ mūlāya paṭikasseyyāti.


pli: Sace ācariyo mānattāraho hoti, antevāsikena ussukkaṁ kātabbaṁ—


pli: kinti nu kho saṅgho ācariyassa mānattaṁ dadeyyāti.


pli: Sace ācariyo abbhānāraho hoti, antevāsikena ussukkaṁ kātabbaṁ—


pli: kinti nu kho saṅgho ācariyaṁ abbheyyāti.


pli: Sace saṅgho ācariyassa kammaṁ kattukāmo hoti, tajjanīyaṁ vā niyassaṁ vā pabbājanīyaṁ vā paṭisāraṇīyaṁ vā ukkhepanīyaṁ vā, antevāsikena ussukkaṁ kātabbaṁ—


pli: kinti nu kho saṅgho ācariyassa kammaṁ na kareyya, lahukāya vā pariṇāmeyyāti.


pli: Kataṁ vā panassa hoti saṅghena kammaṁ, tajjanīyaṁ vā niyassaṁ vā pabbājanīyaṁ vā paṭisāraṇīyaṁ vā ukkhepanīyaṁ vā, antevāsikena ussukkaṁ kātabbaṁ—


pli: kinti nu kho ācariyo sammā vatteyya, lomaṁ pāteyya, netthāraṁ vatteyya, saṅgho taṁ kammaṁ paṭippassambheyyāti.


pli: Sace ācariyassa cīvaraṁ dhovitabbaṁ hoti, antevāsikena dhovitabbaṁ, ussukkaṁ vā kātabbaṁ—


pli: kinti nu kho ācariyassa cīvaraṁ dhoviyethāti.


pli: Sace ācariyassa cīvaraṁ kātabbaṁ hoti, antevāsikena kātabbaṁ, ussukkaṁ vā kātabbaṁ—


pli: kinti nu kho ācariyassa cīvaraṁ kariyethāti.


pli: Sace ācariyassa rajanaṁ pacitabbaṁ hoti, antevāsikena pacitabbaṁ, ussukkaṁ vā kātabbaṁ—


pli: kinti nu kho ācariyassa rajanaṁ paciyethāti.


pli: Sace ācariyassa cīvaraṁ rajitabbaṁ hoti, antevāsikena rajitabbaṁ, ussukkaṁ vā kātabbaṁ—


pli: kinti nu kho ācariyassa cīvaraṁ rajiyethāti.


pli: Cīvaraṁ rajantena sādhukaṁ samparivattakaṁ samparivattakaṁ rajitabbaṁ, na ca acchinne theve pakkamitabbaṁ.


pli: Na ācariyaṁ anāpucchā ekaccassa patto dātabbo, na ekaccassa patto paṭiggahetabbo;


pli: na ekaccassa cīvaraṁ dātabbaṁ, na ekaccassa cīvaraṁ paṭiggahetabbaṁ;


pli: na ekaccassa parikkhāro dātabbo, na ekaccassa parikkhāro paṭiggahetabbo;


pli: na ekaccassa kesā cheditabbā, na ekaccena kesā chedāpetabbā;


pli: na ekaccassa parikammaṁ kātabbaṁ, na ekaccena parikammaṁ kārāpetabbaṁ;


pli: na ekaccassa veyyāvacco kātabbo, na ekaccena veyyāvacco kārāpetabbo;


pli: na ekaccassa pacchāsamaṇena hotabbaṁ, na ekacco pacchāsamaṇo ādātabbo;


pli: na ekaccassa piṇḍapāto nīharitabbo, na ekaccena piṇḍapāto nīharāpetabbo;


pli: na ācariyaṁ anāpucchā gāmo pavisitabbo;


pli: na susānaṁ gantabbaṁ;


pli: na disā pakkamitabbā.


pli: Sace ācariyo gilāno hoti, yāvajīvaṁ upaṭṭhātabbo, vuṭṭhānamassa āgametabbaṁ.


pli: Idaṁ kho, bhikkhave, antevāsikānaṁ ācariyesu vattaṁ yathā antevāsikehi ācariyesu sammā vattitabban”ti.


pli: 14. Antevāsikavattakathā


pli: Tena kho pana samayena ācariyā antevāsikesu na sammā vattanti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma ācariyā antevāsikesu na sammā vattissantī”ti.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā bhikkhū paṭipucchi—


pli: “saccaṁ kira, bhikkhave, ācariyā antevāsikesu na sammā vattantī”ti?


pli: “Saccaṁ, bhagavā”ti …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “Tena hi, bhikkhave, ācariyānaṁ antevāsikesu vattaṁ paññapessāmi yathā ācariyehi antevāsikesu sammā vattitabbaṁ.


pli: Ācariyena, bhikkhave, antevāsikamhi sammā vattitabbaṁ.


pli: Tatrāyaṁ sammāvattanā—


pli: Ācariyena, bhikkhave, antevāsiko saṅgahetabbo anuggahetabbo uddesena paripucchāya ovādena anusāsaniyā.


pli: Sace ācariyassa patto hoti, antevāsikassa patto na hoti, ācariyena antevāsikassa patto dātabbo, ussukkaṁ vā kātabbaṁ—


pli: kinti nu kho antevāsikassa patto uppajjiyethāti.


pli: Sace ācariyassa cīvaraṁ hoti, antevāsikassa cīvaraṁ na hoti, ācariyena antevāsikassa cīvaraṁ dātabbaṁ, ussukkaṁ vā kātabbaṁ—


pli: kinti nu kho antevāsikassa cīvaraṁ uppajjiyethāti.


pli: Sace ācariyassa parikkhāro hoti, antevāsikassa parikkhāro na hoti, ācariyena antevāsikassa parikkhāro dātabbo, ussukkaṁ vā kātabbaṁ—


pli: kinti nu kho antevāsikassa parikkhāro uppajjiyethāti.


pli: Sace antevāsiko gilāno hoti, kālasseva uṭṭhāya dantakaṭṭhaṁ dātabbaṁ, mukhodakaṁ dātabbaṁ, āsanaṁ paññapetabbaṁ.


pli: Sace yāgu hoti, bhājanaṁ dhovitvā yāgu upanāmetabbā.


pli: Yāguṁ pītassa udakaṁ datvā bhājanaṁ paṭiggahetvā nīcaṁ katvā sādhukaṁ appaṭighaṁsantena dhovitvā paṭisāmetabbaṁ.


pli: Antevāsikamhi vuṭṭhite āsanaṁ uddharitabbaṁ.


pli: Sace so deso uklāpo hoti, so deso sammajjitabbo.


pli: Sace antevāsiko gāmaṁ pavisitukāmo hoti, nivāsanaṁ dātabbaṁ, paṭinivāsanaṁ paṭiggahetabbaṁ, kāyabandhanaṁ dātabbaṁ, saguṇaṁ katvā saṅghāṭiyo dātabbā, dhovitvā patto sodako dātabbo.


pli: Ettāvatā nivattissatīti āsanaṁ paññapetabbaṁ, pādodakaṁ pādapīṭhaṁ pādakathalikaṁ upanikkhipitabbaṁ, paccuggantvā pattacīvaraṁ paṭiggahetabbaṁ, paṭinivāsanaṁ dātabbaṁ, nivāsanaṁ paṭiggahetabbaṁ.


pli: Sace cīvaraṁ sinnaṁ hoti, muhuttaṁ uṇhe otāpetabbaṁ, na ca uṇhe cīvaraṁ nidahitabbaṁ.


pli: Cīvaraṁ saṅgharitabbaṁ.


pli: Cīvaraṁ saṅgharantena caturaṅgulaṁ kaṇṇaṁ ussāretvā cīvaraṁ saṅgharitabbaṁ—


pli: mā majjhe bhaṅgo ahosīti.


pli: Obhoge kāyabandhanaṁ kātabbaṁ.


pli: Sace piṇḍapāto hoti, antevāsiko ca bhuñjitukāmo hoti, udakaṁ datvā piṇḍapāto upanāmetabbo.


pli: Antevāsiko pānīyena pucchitabbo.


pli: Bhuttāvissa udakaṁ datvā pattaṁ paṭiggahetvā nīcaṁ katvā sādhukaṁ appaṭighaṁsantena dhovitvā vodakaṁ katvā muhuttaṁ uṇhe otāpetabbo, na ca uṇhe patto nidahitabbo.


pli: Pattacīvaraṁ nikkhipitabbaṁ.


pli: Pattaṁ nikkhipantena …pe…


pli: cīvaraṁ nikkhipantena …pe…


pli: pārato antaṁ orato bhogaṁ katvā cīvaraṁ nikkhipitabbaṁ.


pli: Antevāsikamhi uṭṭhite āsanaṁ uddharitabbaṁ, pādodakaṁ pādapīṭhaṁ pādakathalikaṁ paṭisāmetabbaṁ.


pli: Sace antevāsiko nahāyitukāmo hoti, nahānaṁ paṭiyādetabbaṁ.


pli: Sace sītena attho hoti, sītaṁ paṭiyādetabbaṁ.


pli: Sace uṇhena attho hoti, uṇhaṁ paṭiyādetabbaṁ.


pli: Sace antevāsiko jantāgharaṁ pavisitukāmo hoti, cuṇṇaṁ sannetabbaṁ, mattikā temetabbā, jantāgharapīṭhaṁ ādāya gantvā jantāgharapīṭhaṁ datvā cīvaraṁ paṭiggahetvā ekamantaṁ nikkhipitabbaṁ, cuṇṇaṁ dātabbaṁ, mattikā dātabbā.


pli: Sace ussahati jantāgharaṁ pavisitabbaṁ.


pli: Jantāgharaṁ pavisantena mattikāya mukhaṁ makkhetvā purato ca pacchato ca paṭicchādetvā jantāgharaṁ pavisitabbaṁ.


pli: Na there bhikkhū anupakhajja nisīditabbaṁ.


pli: Na navā bhikkhū āsanena paṭibāhitabbā.


pli: Jantāghare antevāsikassa parikammaṁ kātabbaṁ.


pli: Jantāgharā nikkhamantena jantāgharapīṭhaṁ ādāya purato ca pacchato ca paṭicchādetvā jantāgharā nikkhamitabbaṁ.


pli: Udakepi antevāsikassa parikammaṁ kātabbaṁ.


pli: Nahātena paṭhamataraṁ uttaritvā attano gattaṁ vodakaṁ katvā nivāsetvā antevāsikassa gattato udakaṁ pamajjitabbaṁ, nivāsanaṁ dātabbaṁ, saṅghāṭi dātabbā, jantāgharapīṭhaṁ ādāya paṭhamataraṁ āgantvā āsanaṁ paññapetabbaṁ, pādodakaṁ pādapīṭhaṁ pādakathalikaṁ upanikkhipitabbaṁ, antevāsiko pānīyena pucchitabbo.